CELEX: 52014PC0182
Language: mt
Date: 2014-03-19
Title: Proposta għal DEĊIŻJONI TAL-KUNSILL li tipprovdi Assistenza Makrofinanzjarja lill-Ukraina

|
			
		
		
		52014PC0182
		
			Proposta għal DEĊIŻJONI TAL-KUNSILL li tipprovdi Assistenza Makrofinanzjarja lill-Ukraina /* COM/2014/0182 final - 2014/0104 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·      Ir-raġunijiet għall-proposta u l-għanijiet tagħha 
L-ekonomija Ukraina ilha f’reċessjoni
mit-tieni nofs tal-2012, bi kwart biss ta’ tkabbir pożittiv fi tmiem
l-2013, li malajr treġġa' lura fl-ewwel xahrejn tal-2014
b'riżultat tad-deterjorament tas-sitwazzjoni politika u tas-sigurtà. 
Il-Gvern tal-Ukraina tilef l-aċċess
għas-swieq finanzjarji internazzjonali matul l-2013 hekk kif
il-fiduċja naqset minħabba diskrepanza fiskali u fil-kont kurrenti
dejjem tikber u minħabba n-nuqqas ta’ riformi tant meħtieġa.
In-nuqqas ta’ rieda mill-awtoritajiet biex jimpenjaw ruħhom favur
ir-riformi waqqfithom milli jikkonkludu ftehim mal-Fond Monetarju
Internazzjonali (FMI). 
Bħala riżultat ta’ rimborżi
kbar tad-dejn kbir fir-raba’ kwart tas-sena 2013 u l-bidu tal-2014 u
l-interventi tal-bank ċentrali biex jiddefendi l-valuta kontra d-dollaru,
ir-riżervi waqgħu b’mod drammatiku għal
USD 15,5 biljun sal-aħħar ta’ Frar, biex b'hekk ħallew
lill-Ukraina b’sitwazzjoni ta' bilanċ tal-pagamenti dgħajfa
ħafna u li qed tiddeterjora b'mod rapidu. Il-kriżi politika attwali
tal-Ukraina għandha konsegwenzi tassew negattivi fuq l-istabbiltà
ekonomika u finanzjarja diġà prekarja. L-interruzzjoni de facto
tal-assistenza tar-Russja skont il-pakkett tagħha ta' USD 15-il
biljun maqbul f’Diċembru li għadda, u it-tmiem, imħabbar,
tal-prezzijiet tal-gass mraħħsa mogħtija minn Gazprom minn April
2014 ’il quddiem, se jiddeterjoraw is-sitwazzjoni saħansitra aktar. F'dawn
iċ-ċirkostanzi l-Ukraina qed tiffaċċa riskju serju ta’
inadempjenza fil-futur qrib.
Fl-istess ħin, matul ix-xahar ta’ Frar u
wara protesti tal-massa li ilhom għaddejin minn tmiem Novembru, il-Gvern
irriżenja. Gvern ġdid ġie approvat mill-Verkhovna Rada
fis-27 ta’ Frar u kien hemm treġġigħ lura
għall-Kostituzzjoni tal-2004. Minkejja dawn il-bidliet, l-Ukraina ma
kinitx kapaċi tmur lura għall-istabbilità politika billi s-sovranità
u l-integrità territorjali tal-Ukraina riċentement ġew ivvjolati
mill-Federazzjoni Russa. 
Il-gvern il-ġdid pubblikament ikkommetta
ruħu li jibda l-implimentazzjoni ta' riformi sinifikanti u komprensivi
qabel l-elezzjonijiet presidenzjali tal-25 ta’ Mejju. Għalkemm
il-proċess politiku bħalissa huwa volatili, sa issa għadu juri
sinjali ċari ta’ impenn għal riformi ekonomiċi. 
F'dan l-isfond, l-awtoritajiet tal-Ukraina
qegħdin ifittxu assistenza finanzjarja kredituri u donaturi multilaterali
u bilaterali biex jappoġġaw programm ta’ riforma, li qiegħed
jitħejja bħalissa, li jnaqqas l-vulnerabbiltajiet ekonomiċi, jagħti
spinta lir-riżervi internazzjonali u jrawwem it-tkabbir ekonomiku. Il-FMI
bagħat missjoni tal-persunal l-Ukraina fil-bidu ta’ Marzu, u huwa mistenni
li jkollu r-rwol ewlieni fit-tħejjija ta’ dan il-programm u
l-mobilizzazzjoni ta’ assitenza finanzjarja internazzjonali lill-Ukraina.
Fil-ġimgħat li ġejjin, il-FMI u l-awtoritajiet Ukraini huma
mistennija li jaslu għal ftehim dwar programm ekonomiku li se jkun
appoġġat minn arranġament ta’ finanzjament. 
Huwa mistenni li l-ħtiġijiet
finanzjarji esterni tal-Ukraina jaqbżu l-finanzjament li x'aktarx
jingħata mill-FMI. F’dan il-kuntest, fil-5 ta' Marzu 2014,
il-Kummissjoni Ewropea ħabbret pakkett ta’ sostenn finanzjarju
lill-Ukraina, li l-għada ġie milqugħ tajjeb mill-Kapijiet
tal-Istati jew tal-Gvernijiet tal-UE. Wieħed mill-elementi tal-pakkett
hija assistenza makrofinanzjarja (AMF) ġdida li tammonta għal
EUR 1 biljun. 
Il-Kummissjoni Ewropea tressaq lill-Kunsill
proposta għall-għotja ta' AMF lill-Ukraina li tammonta għal
massimu ta' EUR 1 biljun. L-assistenza għandha tieħu
l-forma ta’ self fuq perjodu ta’ żmien medju, bl-ebda komponent ta'
għotja previst minħabba li l-Ukraina ma tissodisfax il-kriterji
tal-eliġibbiltà għall-użu tal-għotjiet fl-operazzjonijiet tal-AMF.

L-AMF tal-UE proposta hija maħsuba biex
tgħin lill-Ukraina tkopri parti mill-ħtiġijiet finanzjarji
esterni urġenti tagħha fil-kuntest tal-programm ta’ stabilizzazzjoni
u ta’ riforma li qiegħed jitħejja bħalissa, biex b'dan il-mod
jitnaqqsu l-vulnerabbiltajiet fiskali u tal-bilanċ tal-pagamenti fuq
terminu qasir tal-ekonomija. L-assistenza proposta se tappoġġa
l-konsolidazzjoni fiskali urġenti u l-istabbilizzazzjoni esterna u
tinkuraġġixxi l-implimentazzjoni mill-awtoritajiet ta’ riformi
strutturali mmirati biex itejbu l-maniġment makroekonomiku globali,
it-tisħiħ tal-governanza ekonomika u t-trasparenza u t-titjib
tal-kundizzjonijiet għal tkabbir sostenibbli. 
L-AMF proposta hija konformi
mal-għanijiet tal-inizjattiva tas-Sħubija tal-Lvant u
l-orjentazzjonijiet tal-Politika Ewropea tal-Viċinat il-ġdida (PEV).
Dan għandu juri lill-pajjiżi l-oħra fir-reġjun li l-UE hija
lesta tappoġġa pajjiżi li jkunu qed jaqbdu t-triq lejn riformi
politiċi waqt id-diffikultajiet ekonomiċi. F’dan il-kuntest, il-Kummissjoni
tqis li l-prerekwiżiti politiċi u ekonomiċi għal
operazzjoni tal-AMF bl-ammont propost u ta' din in-natura jintlaħqu.
·      Kuntest Ġenerali
Wara ħames kwarti konsekuttivi ta’
tnaqqis, il-PDG reali kiber bi 3,3 % y/y f’4Q2013, li jwassal għal
tkabbir fiss għas-sena 2013. Il-prestazzjoni batuta tal-ekonomija
kienet minħabba taħlita ta’ ħsad ħażin, tnaqqis
fl-esportazzjonijiet tal-azzar u riformi domestiċi ttardjati. Skont
il-FMI, huwa mifhum li t-tkabbir kien negattiv f'Jannar u Frar. Minħabba
s-sitwazzjoni volatili, il-previżjonijiet għall-2014 ivarjaw minn
-5 % sa +3 % skont l-assunzjonijiet. Aġġustamenti
makroekonomiċi, inkluż il-konsolidazzjoni fiskali u l-flessibbiltà
tar-rati tal-kambju, se jkollhom effetti ta’ kontrazzjoni, iżda
min-naħa l-oħra, l-arranġament tal-FMI previst iżid
il-fiduċja li tista' twassal għal flussi 'il ġewwa ta’ IDB
pjuttost malajr. Madankollu, il-politika Russa lejn l-Ukraina tfisser riskju
sostanzjali għat-tkabbir. 
L-inflazzjoni kienet baxxa ħafna f’dawn
l-aħħar ftit snin, u laħqet 0,3 % fi tmiem l-2013;
madankollu, il-pressjoni tal-inflazzjoni żdiedet fl-2014. Is-CPI kienet
0,5 % f’Jannar u 1,2 % fi Frar u l-Bank Nazzjonali tal-Ukraina (NBU)
jistenna li tista’ tilħaq l-10 % jew aktar sa tmiem l-2014,
bħala riżultat tad-diprezzament tal-hryvnia (UAH) u ż-żieda
mistennija fit-tariffi tal-enerġija għall-unitajiet domestiċi.
Id-defiċit fiskali, inkluż
id-defiċit operazzjonali tal-operatur prinċipali tas-settur
tal-enerġija tal-Ukraina Naftogaz, kien stmat li kien bejn is-6,5 % u
s-7,5 % tal-PDG fl-2013, prinċipalment b'riżultat tas-sussidji
tal-enerġija kontinwa, li jammontaw għal 7 % tal-PDG, iżda
wkoll b'riżultat tat-tnaqqis fir-ritmu ekonomiku. In-nefqa kapitali
tnaqqset b’40 % fl-2013, filwaqt li d-dħul mill-VAT naqas b’7 %.
Il-baġit tal-2014 għadda mir-Rada fil-bidu ta’ Jannar, iżda kien
ibbażat fuq suppożizzjonijiet irrealistiċi ta’ tkabbir u
inflazzjoni u bħalissa qed jiġi rrivedut mill-Ministeru tal-Finanzi
f’kooperazzjoni stretta mal-FMI. Id-dħul bejn Jannar u Frar 2014 kien
jammonta għal 82 % ta’ dak li kien ippjanat fil-baġit, u dan
jissuġġerixxi li l-ispejjeż iridu jitnaqqsu b’madwar
UAH 80 biljun, jew bejn 15 u 17 % fl-2014. Barra minn hekk,
il-prezz ta’ importazzjoni tal-gass mir-Russja se jiżdied
fl-1 ta’ April għal mill-inqas USD 400 għal kull
1000 metru kubu, biex b'hekk jitfa' pressjoni sinifikanti fuq
il-baġit. Madankollu, il-Ministru tal-Finanzi għamel
assigurazzjonijiet li t-tariffi tal-gass għall-unitajiet dometiċi u
l-kumpaniji distrettwali tat-tisħin se jiżdied qabel l-elezzjonijiet
tal-25 ta’ Mejju, biex b'hekk taffa din il-pressjoni. Kwistjoni
oħra hija dik tal-ħlasijiet b'lura, kemm ta’ rifużjonijiet
tal-VAT għal korporattivi u ta' pagamenti ta' sussidji lil kumpaniji
tal-utilitajiet, li jammontaw għal UAH 12-il biljun u UAH 8 biljun
rispettivament.
Kien hemm pressjoni qawwija fuq il-munita
lokali minn mindu faqqgħet il-kriżi. L-NBU ppermetta li l-hryvnia
tiżvaluta b’mod sinifikanti (b’madwar 25 %) fi Frar. Parti minn dan
kien żvalutazzjoni intenzjonata tar-rata tal-kambju uffiċjali
fis-7 ta’ Frar minn 7,99 UAH/USD li nżammet minn
Lulju 2012 sa 8,708 UAH/USD. Aktar tard id-deprezzament tal-munita
tħaffef minħabba l-inabbiltà tal-NBU li jintervjeni minħabba
r-riservi baxxi ħafna ta’ valuta barranija. Bi ftehim mal-FMI, l-NBU issa
qed isegwi politika tan-nonintervent, ħlief f’każijiet sinifikanti
ta’ bidliet fir-rata tal-kambju. Huwa qed iżomm ukoll għadd ta’
kontrolli fuq il-kapital, iżda qed jgħid li se jibqa' lura milli
jintroduċi oħrajn ġodda. Il-hryvnia għadha instabbli,
minkejja dawn il-miżuri. Aktar żvalutazzjoni sinifikanti tal-valuta
taf twassal għad-deterjorament ta’ portafolji tal-kreditu u tal-kapital
tal-banek u mhux neċessarjament tibbilanċja mill-ġdid il-kont
kurrenti minħabba li l-biċċa l-kbira tal-esportazzjonijiet huma
dipendenti fuq inputs importati. Barra minn hekk, l-ekonomija Ukraina hija
mmexxija mill-konsum (75 % tal-PDG) u żvalutazzjoni akkumpanjata minn
inflazzjoni x’aktarx ikollha effett kontradittorju fuq il-PDG. 
Il-kont kurrenti ddeterjora b’mod sinifikanti
fl-2013 għal defiċit stmat ta’ 10 % tal-PDG li jirrifletti
l-aktar l-esportazzjonijiet imnaqqsa. L-NBU jistenna tnaqqis sinifikanti
tad-defiċit fil-kont kurrenti fl-2014 bħala riżultat ta’
aġġustamenti konnessi mal-arranġament tal-FMI previst, inkluż
konsolidazzjoni fiskali. Madankollu, il-ħtiġijiet ta’ finanzjament
tal-kont kurrenti se jibqgħu sostanzjali fi żmien qasir - mill-inqas
USD 4 biljun qabel tmiem it-tieni kwart tal-2014. Huwa stmat li l-IDB
nett naqas aktar minn 5,0 % tal-PDG fl-2012 għal 2,6 % tal-PDG
fl-2013 u kien kważi 0 % f’Jannar 2014. 
Dejn estern kien stmat għal 76,7 %
tal-PDG fi tmiem l-2013. Huwa biss madwar terz ta' dan id-dejn illi huwa dovut
jew iggarantit mill-awtoritajiet pubbliċi (inkluż id-dejn tal-Bank
Nazzjonali lill-FMI). Minbarra l-obbligazzjonijiet garantiti pubblikamnet ta'
mutwatarji korporattivi tal-Ukraina pereżempju, il-Eurobonds garantiti
mill-Istat maħruġa minn Naftogaz, obbligazzjonijiet esterni oħra
ta’ korporattivi tal-Ukraina jista’ jkollha importanza sistemika għall-pajjiż.
B’mod partikolari, id-dejn ta' Naftogaz (arretrat) għal gass minn Gazprom
tar-Russja għandu implikazzjonijiet diretti għall-kont kurrenti
tal-pajjiż minħabba li Gazprom jistabbilixxi l-prezz tiegħu
skont ir-rekord tal-ħlas tad-dejn ta' Naftogaz. 
Ir-riżervi uffiċjali naqsu b’16 %
għal USD 20,4 biljun matul l-2013, b'riżultat
tad-defiċit kbir fil-kont kurrenti, pressjoni fuq il-hryvnia u
rimborż sinifikanti tad-dejn fl- 2013. Din it-tendenza negattiva kompliet
f’Jannar u fi Frar meta r-riżervi niżlu bi 13 % oħra
għal kull xahar għal USD 15,5 biljun fi tmiem Frar (xahrejn
ta' kopertura tal-importazzjoni). Dan l-iżvilupp jirrifletti b’mod
ċar vulnerabbiltà akbar tal-bilanċ tal-pagamenti.
B'PDG ta' 41 % (tmiem l-2013), id-dejn
pubbliku huwa taħt il-valur referenzjarju ta' riskju għoli. Fl-istess
ħin, id-dejn pubbliku, b’mod partikolari d-dejn għall-obbligi ta'
servizz tad-dejn estern jew dejn domestiku denominat f’munita barranija, li
jinħass sew fuq il-finanzi pubbliċi u r-riżervi internazzjonali
fil-futur qrib. Is-servizz totali tad-dejn tal-gvern u l-NBU għall-bqija
tal-2014 jammonta għal madwar USD 10 biljun. Il-pagamenti
tad-dejn jilħqu l-quċċata tagħhom bejn Ġunju u
Settembru. Fil-perjodu bejn Marzu u Mejju s-servizz tad-dejn jammonta għal
madwar USD 2 biljun. Barra minn hekk, id-dejn pendenti li Naftogaz
għandha ma Gazprom jammonta għal USD 2 biljun oħra.
L-obbligazzjoni ta’ ħlas tad-dejn fl-2015 huma għal madwar
USD 10 biljun.
Skont l-NBU, hemm biżżejjed
likwidità fis-settur bankarju, iżda l-ebda krediti ma huma estiżi
għal korporattivi minn Frar. L-erożjoni tad-depożiti ammontat
għal madwar 2 % f’Jannar u madwar 8 % fi Frar. L-iżvalutar
ulterjuri possibbli tal-munita jippreżenta problemi għas-settur
bankarju u l-kwalità tal-assi għandha l-potenzjal li taqa' malajr.
Is-settur bankarju għandu bżonn ta' analiżi bir-reqqa
tal-kwalità tal-assi. Lil hinn minn riskji fuq medda qasira, is-settur bankarju
fl-Ukraina għandu xi dgħufijiet strutturali li x’aktarx jkunu
fil-mira ta’ programm ta’ riforma appoġġat permezz
tal-arranġament tal-FMI previst. Hemm nuqqasijiet ċari
fis-superviżjoni bankarja u l-governanza korporattiva fis-settur bankarju
u nuqqas ta’ protezzjoni tad-drittijiet tal-kredituri.
Flimkien mal-ħtieġa li
jirristrutturaw u jsaħħu s-sistema bankarja, sfidi ewlenin ta’ riforma
strutturali oħrajn jinkludu żieda tat-tariffi tal-utilitajiet, li
bħalissa huma kontributur sinifikanti għad-defiċit fiskali,
filwaqt li tissaħħaħ ix-xibka tas-sigurtà soċjali;
il-ġlieda kontra l-korruzzjoni, mhux l-inqas fit-tassazzjoni u d-dwana;
it-tisħiħ tal-iżvilupp tas-settur privat; u t-titjib tal-ambjent
tan-negozju biex jixpruna l-invstiment inkluż l-IDB.
Abbażi tal-indikazzjonijiet mogħtija
hawn fuq, fl-2014 u l-2015, l-Ukraina se tkun qed tiffaċċa
ħtiġijiet ta’ finanzjament estern sinifikanti li jirriflettu b'mod
partikolari defiċit fil-kont kurrenti għadu sostanzjali,
obbligazzjoni kbira ta’ ħlas ta' dejn estern u l-ħtieġa li
jinbena mill-ġdid bafer minimu ta’ riżervi ta’ kambju barrani.
L-influssi ta’ kapital privat, fil-forma ta’ investimenti diretti barranin jew
kreditu privat, ukoll se jibqgħu estremament baxxi. Huwa mistenni li
l-proġettazzjonijiet preliminari tal-ħtiġijiet residwi ta’
finanzjament estern tal-Ukraina se jsiru disponibbli fil-ġimgħat li ġejjin,
fid-dawl tar-riżultati tad-diskussjonijiet tekniċi li l-awtoritajiet
tal-Ukraina qed iwettqu mal-FMI bħalissa. Iżda anki issa huwa
antiċipat li se jkun meħtieġ appoġġ internazzjonali
usa’ biex ikopri l-ħtiġijiet u joħloq il-kundizzjonijiet
għal implimentazzjoni b’suċċess tar-riformi fl-Ukraina. L-AMF
proposta tal-UE kieku tikkontribwixxi biex tkopri parti mil-lakuna residwali
fil-finanzjament għall-perjodu 2014-2015.
·      Id-dispożizzjonijiet eżistenti fil-qasam tal-proposta
Council
Decision of 12 July 2002 providing supplementary macro-financial assistance to
Ukraine (2002/639/KE)[1]
Id-Deċiżjoni
nru 646/2010/UE tal-Parlament Ewropew u tal-Kunsill ta’ Lulju 2010 li
tipprovdi l-assistenza makrofinanzjarja lill-Ukraina[2]
·      Konsistenza mal-bqija tal-politiki u l-għanijiet tal-Unjoni
L-UE qed tfittex relazzjoni aktar
mill-viċin mal-Ukraina li tmur lil hinn minn sempliċi kooperazzjoni
bilaterali, li tinkludi assoċjazzjoni politika gradwali u integrazzjoni
ekonomika. L-Ukraina hija pajjiż importanti fi ħdan kemm il-Politika Ewropea
tal-Viċinat u kemm is-Sħubija tal-Lvant. L-UE ffirmat Ftehim ta’
Sħubija u Kooperazzjoni (PCA) mal-Ukraina fl-1998 li jiddeskrivi l-qafas
tal-kooperazzjoni tagħna fl-oqsma kollha ewlenin ta’ riforma u għadu
l-bażi ġuridika tar-relazzjonijiet tagħna. Ir-relazzjonijiet
kienu aktar imsaħħa f’Novembru 2009 meta l-Kabinett tal-Ministri
tal-Ukraina adottat l-Aġenda ta’ Assoċjazzjoni UE-Ukraina, li kienet
aġġornata fl-2011 (approvata mill-Kunsill ta’ Kooperazzjoni
UE-Ukraina f’Ġunju 2013), u għandha l-għan li tħejji u
tiffaċilita d-dħul fis-seħħ ta’ ftehim ġdid ta’
assoċjazzjoni, li kien innegozjat fl- 2007-2011, inizjalat fl-2012 u huwa
mistenni li jiġi ffirmat fil-futur qrib.
Ir-rabtiet ekonomiċi mal-UE huma
importanti. L-UE hi fost l-aktar sħab kummerċjali importanti
tal-Ukraina u hija responsabbli għal madwar terz tal-kummerċ estern
tagħha. Fl-2012, il-valur ta’ importazzjonijiet għall-Ukraina mill-UE
kien ta’ EUR 23,8 biljun filwaqt li l-valur tal-esportazzjonijiet
tagħha kien ta’ EUR 14,6 biljun. L-Ukraina wkoll tiddependi
bil-kbir ukoll fuq l-UE f’termini ta’ IDB u flussi finanzjarji oħra.
Fil-qafas tal-Ftehim ta’ Assoċjazzjoni, l-UE ffinalizzat in-negozjati
mal-Ukraina dwar l-istabbiliment ta' Żona ta’ Kummerċ Ħieles
Profonda u Komprensiva (DCFTA) fl-2011 bil-għan li l-Ukraina jkollha
aċess sħiħ għas-suq uniku tal-UE.
Fil-11 ta’ Marzu 2014, il-Kummissjoni adottat proposta għal
Regolament tal-Kunsill/Parlament tal-UE li temporanjament
ineħħi d-dazji doganali fuq l-esportazzjonijiet tal-Ukraina lejn l-UE
(COM 2014/166). Il-miżuri proposti, li mistennija li jiġu adottati
mill-koleġiżlaturi fix-xhur li ġejjin, se jkunu applikati
immedjatament u se jitwaqqfu f’Novembru 2014, meta tibda l-applikazzjoni
provviżorja tad-DCFTA.
L-AMF tal-UE tikkomplimenta t-total ta’
EUR 1,565 biljun f’għotjiet mobilizzati fl-Istrument Ewropew
tal-Viċinat, il-Faċilità ta’ Investiment tal-Viċinat,
l-Istrument li jikkontribwixxi għall-istabilità u l-paċi u l-linja
tal-baġit tal-UE għall-Politika Estera u ta’ Sigurtà Komuni. Billi
tappoġġa l-adozzjoni mill-awtoritajiet tal-Ukraina ta’ qafas xieraq
għall-politika makroekonomika fuq medda qasira u r-riformi strutturali,
l-AMF tal-UE kieku żżid il-valur miżjud tal-involviment
kumplessiv tal-UE biex b'hekk iżżid l-effettività tal-involviment
tal-UE permezz ta’ strumenti finanzjarji oħra.
Tranżizzjoni immedjata tal-Ukraina se
tkun diffiċli ħafna u r-riskju ta’ kollass politiku u ekonomiku
jibqa' hemm. Fl-istess ħin, il-gvern il-ġdid pubblikament impenja
ruġu li jieħu passi sinifikanti lejn riformi politiċi u ekonomiċi,
bil-għan li jittratta l-korruzzjoni u jsaħħaħ
l-istituzzjonijiet u l-mekkaniżmi, inklużi l-istat tad-dritt.
Il-pajjiż qed jipprevedi wkoll programm ta' riforma ekonomika mmirat lejn
il-ħolqien ta' bażi għall-mudell ta' tkabbir sostenibbli. 
L-AMF proposta hija konsistenti mal-impenn
tal-UE li tappoġġa t-tranżizzjoni ekonomika u politika
tal-Ukraina. Barra minn hekk, din hija konsistenti mal-prinċipji li
jirregolaw l-użu tal-istrrument tal-AMF, inlkluż il-karattru eċċezzjonali
tiegħu, il-prekundizzjonijiet politiċi, il-komplimentarità,
il-kundizzjonalità u d-dixxiplina finanzjarja. L-operazzjoni attwali qed issir
f'ċirkustanzi partikolari ħafna ta’ urġenza estrema.
Il-Kummissjoni se tkompli tagħmel
monitoraġġ u tivvaluta waqt l-operazzjoni tal-AMF li dawn il-kriterji
ntlaħqu, inkluża l-valutazzjoni, b’rabta mill-qrib mas-Servizz
Ewropew għall-Azzjoni Esterna, tal-prekundizzjonijiet politiċi.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
·      Il-konsultazzjoni mal-partijiet interessati
L-assistenza makrofinanzjarja qed
tingħata bħala parti integrali mill-appoġġ internazzjonali
għall-istabbilizzazzjoni ekonomika tal-Ukraina. Fil-preparazzjoni ta’ din
il-proposta għal AMF, is-servizzi tal-Kummissjoni kkonsultaw mal-Fond
Monetarju Internazzjonali, li qiegħed fil-proċess li jimplimenta
programm finanzjarju konsiderevoli, u ma' kredituri bilaterali u multilaterali
oħrajn u ma' donaturi. Il-Kummissjoni kienet ukoll f’kuntatt regolari
mal-awtoritajiet tal-Ukraina.
·      Il-Ġbir u l-użu ta’ kompetenza
Minħabba l-ħtieġa ta'
proċess ta' approvazzjoni urġenti, Valutazzjoni Operazzjonali li
tivverifika l-kwalità u l-affidabilità taċ-ċirkwiti finanzjarji
pubbliċi u l-proċeduri amministrattivi tal-Ukraina se titwettaq
mill-Kummissjoni, bl-assistenza ta’ esperti esterni, matul ix-xhur ta' April u
Mejju 2014 biss.
·      Valutazzjoni tal-impatt
L-AMF u l-aġġustament ekonomiku
assoċjat magħha għandhom jgħinu sabiex jittaffa r-riskju
ta’ inadempjenza imminenti u kollass ekonomiku tal-Ukraina billi jindirizzaw
il-ħtiġijiet finanzjarji esterni fuq perjodu ta’ żmien qasir
filwaqt li jappoġġaw il-miżuri ta' politika mmirati lejn
it-tisħiħ tal-bilanċ tal-pagamenti u tal-pożizzjonijiet
fiskali u jżidu t-tkabbir sostenibbli. Huwa ppjanat li l-kundizzjonalità
marbuta mal-programm notevolment se tgħin biex jittejbu l-effiċjenza
u t-trasparenza tal-maniġment tal-finanzi pubbliċi; ikunu promossi
r-riformi fiskali biex jitnaqqsu s-sussidji tal-utilitajiet u nfiq ieħor;
ikunu appoġġati l-isforzi li għaddejjin bħalissa sabiex
tissaħħaħ is-sistema ta' protezzjoni soċjali;
jissaħħu l-governanza u s-superviżjoni tas-settur finanzjarju;
jissaħħu miżuri kontra l-korruzzjoni li jżidu d-dħul;
tkun iffaċilitata l-adozzjoni ta’ miżuri sabiex jitjieb il-qafas
regolatorju għall-kummerċ u l-investiment.
3.           L-ELEMENTI LEGALI TAL-PROPOSTA
·     
Sommarju tal-azzjoni proposta
L-Unjoni Ewropea se tqiegħed l-AMF
għad-dispożizzjoni tal-Ukraina għall-ammont massimu totali ta’
EUR 1 biljun, ipprovduti fil-forma ta’ self fuq terminu ta’ żmien
medju. L-assistenza se tikkontribwixxi biex tkopri l-ħtiġijiet ta'
finanzjament estern residwu tal-Ukraina fl-2014. 
L-assistenza se tkun ipprovduta b’pagament jew
tnejn u se tkun kondizzjonali fuq arranġament tal-FMI u fuq
l-implimentazzjoni mill-Ukraina ta’ miżuri speċifiċi ta’ riforma
strutturali li jiġu maqbula mill-Kummissjoni f’isem l-UE u mill-Ukraina
f’Memorandum ta’ Qbil. Il-preparazzjoni tal-Memorandum ta’ Qbil se ssir
f’koordinazzjoni mal-FMI u mal-Bank Dinji. Minħabba l-ħtieġa
kritika għall-Ukraina li timplimenta politiki makroekonomiċi sodi u
riformi ambizzjużi, mhux meqjus xieraq li l-programm il-ġdid ikun
żborżat mingħajr kundizzjonijiet speċifiċi. F’dan
il-kuntest, l-għażla preferuta hija li l-assistenza tkun
żborżata f’żewġ segmenti, bl-ewwel segment bil-kundizzjoni
li l-arranġament tal-FMI jkun fis-seħħ, u t-tieni segment li
jkun ukoll bil-kundizzjoni li jkunu implimentati l-kundizzjonijiet maqbula. Se
jkun hemm dewmien ta’ mill-inqas tliet xhur bejn iż-żewġ
segmenti. L-iżborż tal-ewwel pagament parzjali (possibbilment ta'
EUR 500 miljun) huwa mistenni li jseħħ
f’Ġunju 2014, u l-iżborż tat-tieni pagament parzjali —
fil-ħarifa tas-sena kurrenti. Madankollu, fil-każ li l-Kummissjoni
tiddeċiedi li minħabba urġenza estrema tal-ħtiġijiet
finanzjarji l-iżborż tal-assistenza għandu jsir f’segment
wieħed, il-Kummissjoni xorta se torbtu mal-kundizzjoni li jkunu tlestew
ta’ xi azzjonijiet kritiċi minn qabel. 
Fit-tħejjija tal-lista
tal-kundizzjonijiet jew azzjonijiet preċedenti għar-rilaxx
tal-assistenza, il-Kummissjoni se timmira għal riformi strutturali mmirati
biex itejbu l-maniġment makroekonomiku kumplessiv u l-kundizzjonijiet
għat-tkabbir sostenibbli (pereżempju; billi jkun hemm fil-mira
t-trasparenza u l-effiċjenza tal-maniġment tal-finanzi pubbliċi;
riformi fiskali; governanza u superviżjoni tas-settur finanzjarju; riformi
biex tissaħħaħ is-sistema ta' protezzjoni soċjali; u
riformi biex jitjieb il-qafas regolatorju għall-kummerċ u
l-investiment). 
L-assistenza se tkun mmaniġjata
mill-Kummissjoni. Għall-għajnuna japplikaw dispożizzjonijiet
speċifiċi dwar il-prevenzjoni tal-frodi u ta’ irregolaritajiet
oħrajn, b’mod konsistenti mar-Regolament Finanzjarju. 
Id-deċiżjoni li tiġi
żborżata l-AMF kollha fil-forma ta' self hija ġġustifikata
mil-livell ta’ żvilupp tal-Ukraina (kif imkejjel mid-dħul tiegħu
per capita) u mill-indikaturi tad-dejn tagħha. Hija wkoll konsistenti
mat-trattament mogħti lill-Ukraina mill-Bank Dinji u mill-FMI.
Tabilħaqq, l-Ukraina mhix eliġibbli għal finanzjament
konċessjonarju mill-IDA jew mill-FMI.
·      Bażi ġuridika
Il-bażi ġuridika għal din
il-proposta hija l-Artikolu 213 tat-TFUE. Minħabba li l-bidu
tal-iżborż tal-assistenza proposta fl-ewwel nofs tal-2014 ma jkunx
possibbli u għalhekk ma jindirizzax il-ħtiġijiet finanzjarji
urġenti tal-Ukraina, jekk id-deċiżjoni tiġi adottata
mill-Parlament u mill-Kunsill skont l-Artikolu 212 tat-TFUE skont
il-proċedura leġiżlattiva ordinarja, huwa ġġustifikat
li jintuża l-Artikolu 213 tat-TFUE li jipprovdi għall-adozzjoni
tad-deċiżjoni mill-Kunsill. 
·      Prinċipju ta’ sussidjarjetà
Il-proposta ma taqax taħt kompetenza
esklussiva tal-UE. Il-prinċipju tas-sussidjarjetà japplika sal-punt li
l-objettivi tar-restawr tal-istabilità makroekonomika għal perjodu ta’
żmien qasir fl-Ukraina ma jistgħux jintlaħqu biżżejjed
mill-Istati Membri waħedhom u jistgħu għalhekk jintlaħqu
aħjar mill-Unjoni Ewropea. Ir-raġunijiet ewlenin huma
l-limitazzjonijiet baġitarji ffaċċati fil-livell nazzjonali u
l-ħtieġa għal koordinazzjoni b’saħħitha tad-donaturi
sabiex jitkabbru kemm jista’ jkun l-iskala u l-effettività tal-għajnuna. 
·      Prinċipju ta’ proporzjonalità
Il-proposta tikkonforma mal-prinċipju
tal-proporzjonalità: hija tillimita ruħha għall-minimu
meħtieġ sabiex jintlaħqu l-objettivi tal-istabbiltà
makroekonomika fuq perjodu qasir billi ttaffi r-riskju ta’ inadempjenza u ma
tmurx lil hinn minn dak li huwa meħtieġ għal dak l-iskop. 
Minħabba d-daqs tal-ħtiġijiet
ta’ finanzjament estern tal-Ukraina fl-2014 u l-2015, l-ammont tal-assistenza
se jikkorrispondi għal parti relattivament limitata ta’ dawn
il-ħtiġijiet. Meta wieħed iqis l-assistenza mwiegħda
lill-Ukraina minn donaturi u kredituri bilaterali u multilaterali oħrajn,
dan jitqies bħala livell xieraq fil-qsim tal-piż għall-UE.
·      Komplementarjetà
L-AMF proposta tikkomplementa l-assistenza li
qed tiġi prevista minn donaturi multilaterali u bilaterali oħra
fil-kuntest tal-programm ekonomiku sponsorizzat mill-FMI. L-AMF tal-UE
tikkumplimenta wkoll għotjiet tal-UE u self mobilizzat bi strumenti ta’
kooperazzjoni regolari tal-UE (notevolment al-Istrument Ewropew ta’
Viċinat) u dawk estiżi mill-Bank Ewropew tal-Investiment
·      Għażla tal-istrumenti
Il-finanzjament jew l-assistenza teknika
għall-proġetti mhux se jkunu adattati jew suffiċjenti biex
jindirizzaw dawn l-objettivi makroekonomiċi. Il-valur miżjud ewlieni
tal-AMF, meta mqabbla ma’ strumenti oħrajn tal-UE jkun l-implimentazzjoni
rapida tagħha biex ittaffi l-limitazzjonijiet finanzjarji esterni
immedjati tal-Ukraina u wkoll biex tgħin sabiex jinħoloq qafas
makroekonomiku stabbli, inkluż billi tippromwovi bilanċ tal-pagamenti
u sitwazzjoni baġitarja sostenibbli, kif ukoll qafas xieraq
għar-riformi strutturali. Billi tgħin biex jiġi stabbilit qafas
ġenerali xieraq għall-politiki makroekonomiċi u strutturali,
l-AMF tista’ żżid l-effikaċja tal-azzjonijiet iffinanzjati
fl-Ukraina bl-istrumenti finanzjarji l-oħrajn tal-UE ffokati b’mod aktar
dejjaq. 
4.           IMPLIKAZZJONI BAĠITARJA 
L-assistenza
ppjanata għandha tingħata f’forma ta’ self u għandha tkun
ffinanzjata permezz ta’ operazzjoni ta’ teħid b'self li l-Kummissjoni se
twettaq f’isem l-UE. L-impatt baġitarju tal-assistenza se jikkorrispondi
għall-provvediment, b’rata ta’ 9 %, tal-ammonti żborżati
fil-Fond ta’ Garanzija għal Azzjonijiet Esterni tal-UE, mil-linja
baġitarja 01 03 06 (“Provvediment tal-Fond ta’ Garanzija”). Jekk
wieħed jassumi li s-self se jkun żborżat fl-2014, u skont
ir-regoli li jirregolaw il-mekkaniżmu tal-fond ta’ garanzija,
il-proviżjonament se jsir fil-baġit tal-2016.
5.           ELEMENTI FAKULTATTIVI 
·      Klawżola ta’ analiżi/reviżjoni/estinzjoni
Il-proposta tinkludi klawżola sunset.
L-AMF proposta tkun disponibbli għal sena, li tibda mill-ewwel jum wara
d-dħul fis-seħħ tal-Memorandum ta’ Qbil, bil-possibbiltà li tkun
estiża jekk dan ikun meħtieġ.
2014/0104 (NLE)
Proposta għal
DEĊIŻJONI TAL-KUNSILL
li tipprovdi Assistenza Makrofinanzjarja
lill-Ukraina
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 213 tiegħu,
Wara li kkunsidra l-proposta mill-Kummissjoni
Ewropea[3],
Billi:
(1)       Ir-relazzjonijiet bejn
l-Unjoni Ewropea (“l-Unjoni”) u l-Ukraina qegħdin jiżviluppaw fi
ħdan il-qafas tal-Politika Ewropea tal-Viċinat (PEV) u s-Sħubija
tal-Lvant. Il-Ftehm ta' Sħubija u Kooperazzjoni bejn l-Unjoni u l-Ukraina
daħal fis-seħħ fl-1 ta' Marzu 1998. Id-djalogu
politiku bilaterali u l-kooperazzjoni ekonomika kienu mtejba ulterjorment
fil-qafas tal-Aġenda ta' Assoċjazzjoni bejn l-UE u l-Ukraina adottata
fit-23 ta' Novembru 2009. Ftehim ta’ Assoċjazzjoni
ġdid, li jinkludi Żona ta’ Kummerċ Ħieles Profonda u
Komprensiva (DCFTA), ġie nnegozjat bejn l-2007 u l-2011 u inizjalatat
fl-2012. Fil-21 ta’ Novembru 2013, il-Kabinett tal-Ministri
tal-Ukraina ħa deċiżjoni li jissospendi l-preparazzjonijiet biex
ikun iffirmat il-Ftehim ta’ Assoċjazzjoni. Wara r-riżenja tal-gvern
fi Frar 2014, il-gvern tal-Ukraina l-ġdid iddikjara r-rieda
tiegħu li jiffirma l-Ftehim ta’ Assoċjazzjoni fil-ġejjieni qrib.
Fis-6 ta’ Marzu 2014, il-Kunsill Ewropew iddikjara fl-istqarrija
tiegħu dwar l-Ukraina l-impenn tiegħu li jiffirma fi żmien qasir
il-kapitoli politiċi kollha tal-Ftehim ta’ Assoċjazzjoni u li
unilateralment jadotta miżuri li jippermettu lill-Ukraina tibbenefika
sostanzjalment mid-DCFTA. Il-proposta għal Regolament tal-Parlament
Ewropew u tal-Kunsill għal dan l-għan ġiet adottata
mill-Kummissjoni fil-11 ta’ Marzu 2014.
(2)       Il-kriżi politika
attwali tal-Ukraina għandha konsegwenzi tassew negattivi fuq l-istabbiltà
ekonomika u finanzjarja diġà prekarja. L-Ukraina bħalissa qed
tiffaċċa bilanċ ta' pagamenti u sitwazzjoni fiskali dgħajfa
ħafna u li sejrin għall-agħar b'mod rapidu, bl-ekonomija li
dieħla f’riċessjoni mill-ġdid. L-interruzzjoni de facto
tal-assistenza tar-Russja skont il-pakkett tagħha ta' USD 15-il
biljun, u t-tmiem imħabbar, tal-prezzijiet tal-gass mraħħsa
mogħtija minn Gazprom minn April 2014 ’il quddiem, se jiddeterjoraw
is-sitwazzjoni saħansitra aktar. F'dawn iċ-ċirkostanzi l-Ukraina
qed tiffaċċa riskju serju ta’ inadempjenza fil-futur qrib.
(3)       Wara r-riżenja
tal-gvern, inħatru President Interim ġdid u gvern ġdid
mill-Parlament fit-22 u fis-27 ta’ Frar 2014
rispettivament. Għalkemm il-kostituzzjoni tal-2004 ġiet riintegrata u
l-elezzjonijiet presidenzjali tħabbru għall-25 ta’ Mejju 2014,
l-Ukraina ma setgħetx terġa’ lura għall-istabbiltà politika,
minħabba li s-sovranità u l-integrità territorjali tal-Ukraina
riċentement ġew vjolati mill-Federazzjoni Russa.
(4)       F’dan il-kuntest, l-Ukraina
teħtieġ għajnuna finanzjarja urġenti minn kredituri u
donaturi internazzjonali. Minħabba li l-ewwel żborż rapidu
tal-assistenza makrofinanzjarja tal-Unjoni lill-Ukraina (l-assistenza
makrofinanzjarja tal-Unjoni) fl-ewwel nofs tal-2014 ma tkunx possibbli u
għalhekk m a jiġux indirizzati l-ħtiġijiet finanzjarji
urġenti tal-Ukraina, jekk id-deċiżjoni tkun adottata
mill-Parlament u mill-Kunsill skont l-Artikolu 212 TFUE skont
il-proċedura leġiżlattiva ordinarja, huwa ġġustifikat
li l-assistenza makrofinanzjarja tal-Unjoni tkun ipprovduta abbazi ta'
deċiżjoni tal-Kunsill skont l-Artikolu 213 TFUE. 
(5)       L-urġenza tal-assistenza
hija relatata mal-ħtieġa immedjata tal-fondi għall-Ukraina,
flimkien ma dawk li se jkunu pprovduti minn istituzzjonijiet finanzjarji
internazzjonali oħra u donaturi bilaterali oħra u mal-assistenza
makrofinanzjarja tal-Unjoni prevista mid-Deċiżjoni tal-Kunsill
tat-12 ta' Lulju 2002 li tipprovdi assistenza makrofinanzjarja
supplimentari lill-Ukraina (2002/639/KE)[4]
u d-Deċiżjoni Nru 646/2010/UE tal-Parlament Ewropew u
tal-Kunsill ta' Lulju 2010 li tipprovdi assistenza makrofinanzjarja lill-Ukraina[5]. 
(6)       Il-kriżi attwali
fl-Ukraina tiġġustifika l-użu eċċezzjonali
tal-proċedura urġenti skont l-Artikolu 213 TFUE.
Id-deċiżjoni li tipprovdi l-assistenza makrofinanzjarja lill-Ukraina
hija mingħajr preġudizzju għal operazzjonijiet oħra tal-AMF
fil-ġejjieni.
(7)       Mir-reżenja tal-gvern,
f'okkażjonijiet varji, l-Unjoni ddikjarat l-impenn tagħha li
tappoġġa l-Gvern il-ġdid tal-Ukraina biex jistabbilizza
s-sitwazzjoni u jfittex li jsegwi t-triq tar-riformi. L-Unjoni ddikjarat wkoll
li kienet lesta li tappoġġa bis-sħiħ l-isforzi tal-komunità
internazzjonali u tal-istituzzjonijiet finanzjarji internazzjonali, b’mod
partikolari tal-FMI, fir-rigward ta’ pakkett ta’ assistenza internazzjonali
biex jindirizza l-bżonnijiet urġenti tal-Ukraina, abbażi ta'
impenn ċar favur ir-riformi. L-appoġġ finanzjarju mill-Unjoni
lill-Ukraina huwa konsistenti mal-politika tal-Unjoni kif stabbilit
fil-Politika Ewropea tal-Viċinat u fis-Sħubija tal-Lvant.
(8)       L-assistenza makrofinanzjarja
tal-Unjoni għandha tkun strument finanzjarju eċċezzjonali ta’
appoġġ mingħajr irbit u mingħajr deżinjazzjoni
għall-bilanċ tal-pagamenti, li għandha l-għan li tindirizza
l-ħtiġijiet finanzjarji esterni immedjati tal-benefiċjarju u
għandha tirfed l-implimentazzjoni ta’ programm ta’ politika li fih
miżuri qawwija ta’ riforma strutturali u ta’ aġġustament
immedjat maħsuba biex itejbu l-pożizzjoni tal-bilanċ
tal-pagamenti fuq perjodu ta’ żmien qasir. 
(9)       L-awtoritajiet tal-Ukraina u
l-Fond Monetarju Internazzjonali (FMI) huma mistennija li ma jdumux ma jaqblu
dwar programm ekonomiku li jkun appoġġat minn arranġament ta'
finanzjament mal-FMI.
(10)     Fil-5 ta' Marzu 2014,
fid-dawl tas-sitwazzjoni tal-bilanċ tal-pagamenti fl-Ukraina li qalbet
mill-ħażin għall-agħar, il-Kummissjoni Ewropea ħabbret
pakkett ta' sostenn, li kien jinkludi l-AMF proposta. Dan il-pakkett ġie
approvat mill-Kunsill Ewropew Straordinarju tas-6 ta’ Marzu. Dan
il-pakkett jinkludi għajnuna finanzjarja ta’ EUR 11-il biljun
bejn l-2014 u l-2020 tinkludi total ta’ EUR 1,565 biljun
f’għotjiet għall-istess perjodu mmobilizzati fl-Istrument Ewropew
tal-Viċinat, il-Faċilità ta’ Investiment tal-Viċinat,
l-Istrument li jikkontribwixxi għall-istabilità u l-paċi u
mill-baġit tal-Politika Estera u ta’ Sigurtà Komuni. L-iżborż
tal-assistenza makrofinanzjarja tal-Unjoni previst mid-Deċiżjoni
tal-Kunsill tat-12 ta' Lulju 2002 li tipprovdi assistenza
makrofinanzjarja supplimentari lill-Ukraina (2002/639/KE)[6] u d-Deċiżjoni
nru 646/2010/UE tal-Parlament Ewropew u tal-Kunsill ta’ Lulju 2010
lli tipprovdi l-għajnuna makrofinanzjarja lill-Ukraina[7] jsir malli l-programm
tal-FMI jidħol fis-seħħ.
(11)     Minħabba li l-Ukraina
hija pajjiż kopert mill-PEV, hija eliġibbli biex tirċievi
l-assistenza makrofinanzjarja tal-Unjoni.
(12)     Fid-dawl li
l-ħtiġijiet finanzjarji esterni tal-Ukraina li sejrin
għall-agħar b'mod drastiku huma mistennija jkunu ogħla milli se
jkun ipprovdut mill-FMI u l-istituzzjonijiet multilaterali l-oħrajn,
l-assistenza makrofinanzjarja urġenti tal-Unjoni li għandha tingħata
lill-Ukraina, fiċ-ċirkostanzi eċċezzjonali attwali,
għandha tkun ikkunsidrata bħala reazzjoni xierqa għat-talba
tal-Ukraina għal sostenn tal-istabbilizzazzjoni finanzjarja. L-assistenza
makrofinanzjarja tal-Unjoni għandha tappoġġa l-aġenda
tal-istabbilizzazzjoni ekonomika u tar-riforma strutturali tal-Ukraina, filwaqt
li tissupplimenta r-riżorsi li huma disponibbli taħt
l-arranġament finanzjarju tal-FMI.
(13)     L-assistenza makrofinanzjarja
tal-Unjoni għandu jkollha l-għan li tappoġġa l-ħolqien
mill-ġdid ta' sitwazzjoni finanzjarja esterna sostenibbli
għall-Ukraina, u b'hekk tappoġġa l-iżvilupp ekonomiku u
soċjali tiegħu.
(14)     L-ammont tal-assistenza
makrofinanzjarja tal-Unjoni huwa bbażat fuq estimu preliminari
tal-ħtiġijiet ta’ finanzjament estern residwu tal-Ukraina u jqis
il-kapaċità tagħha ta’ awtofinanzjament bir-riżorsi proprji,
partikolarment ir-riservi internazzjonali għad-dispożizzjoni
tagħha. L-assistenza makrofinanzjarja tal-Unjoni għandha
tikkomplimenta l-programmi u r-riżorsi pprovduti mill-FMI u l-Bank Dinji.
Id-determinazzjoni tal-ammont tal-assistenza tqis ukoll il-ħtieġa li
tiġi żgurata l-kondiviżjoni ġusta tal-piż bejn
l-Unjoni u donaturi oħrajn, kif ukoll l-implimentazzjoni diġà
eżistenti tal-istrumenti ta’ finanzjament esterni l-oħrajn tal-Unjoni
fl-Ukraina u l-valur miżjud tal-involviment ġenerali tal-Unjoni. 
(15)     Il-Kummissjoni għandha
tiżgura li l-assistenza makrofinanzjarja tal-Unjoni tkun legalment u
sostanzjalment konformi mal-prinċipji, objettivi u miżuri ewlenin
meħuda fl-oqsma differenti tal-azzjoni esterna u linji ta’ politika
oħra rilevanti tal-Unjoni.
(16)     L-assistenza makrofinanzjarja
tal-Unjoni għandha tappoġġa l-politika esterna tal-Unjoni
rigward l-Ukraina. Is-servizzi tal-Kummissjoni u s-Servizz Ewropew
għall-Azzjoni Esterna għandhom jaħdmu mill-qrib matul
l-operazzjoni ta’ assistenza makrofinanzjarja kollha bil-għan li
jikkoordinaw il-politika esterna tal-Unjoni u li jiggarantixxu l-konsistenza
tagħha. 
(17)     L-assistenza makrofinanzjarja
tal-Unjoni għandha tappoġġa l-impenn tal-Ukraina fir-rigward tal-valuri
kondiviżi mal-Unjoni, fosthom id-demokrazija, l-istat tad-dritt,
il-governanza tajba, ir-rispett għad-drittijiet tal-bniedem,
l-iżvilupp sostenibbli u t-tnaqqis fil-faqar, kif ukoll l-impenn
tiegħu għall-prinċipji ta' kummerċ miftuħ,
ibbażat fuq ir-regoli u b'mod ġust.
(18)     Prekundizzjoni
għall-għoti tal-assistenza makrofinanzjarja tal-Unjoni għandha
tkun li l-Ukraina tirrispetta l-mekkaniżmi demokratiċi effettivi,
inklużi s-sistema parlamentari b’diversi partiti, l-istat tad-dritt u
tiggarantixxi r-rispett għad-drittijiet tal-bniedem. Barra minn hekk,
l-objettivi speċifiċi tal-assistenza makrofinanzjarja tal-Unjoni
għandhom ikunu li jssaħħu l-effiċjenza, it-trasparenza u
r-responsabbiltà fis-sistemi tal-maniġment tal-finanzi pubbliċi
fl-Ukraina, u sabiex jiġu promossi r-riformi strutturali li għandhom
l-għan li jappoġġaw it-tkabbir sostenibbli u l-konsolidazzjoni
fiskali. Kemm it-twettiq tal-prekundizzjoni kif ukoll il-ksib ta’ dawk
l-objettivi għandhom jiġu regolarment sorveljati mill-Kummissjoni.
(19)     Biex ikun żgurat li
l-interessi finanzjarji tal-Unjoni konnessi mal-assistenza makrofinanzjarja
tal-Unjoni jiġu mħarsa b’mod effiċjenti, l-Ukraina għandha
tieħu miżuri xierqa fir-rigward tal-prevenzjoni ta’, u l-ġlieda
kontra l-frodi, il-korruzzjoni u kull irregolarità oħra marbuta
mal-assistenza. Barra minn hekk, għandu jsir provvediment biex
il-Kummissjoni twettaq kontrolli u biex il-Qorti tal-Awdituri twettaq
il-verifiki.
(20)     Ir-rilaxx tal-assistenza
makrofinanzjarja tal-Unjoni huwa mingħajr preġudizzju
għas-setgħat tal-awtorità baġitarja. 
(21)     L-ammonti li għandhom
jiġu pprovduti meħtieġa għall-assistenza makrofinanzjarja
għandhom ikunu konsistenti mal-approprjazzjonijiet baġitarji definiti
fil-qafas finanzjarju pluriennali.
(22)     L-assistenza makrofinanzjarja
tal-Unjoni għandha tiġi mmaniġjata mill-Kummissjoni. Sabiex ikun
żgurat li l-Parlament Ewropew u l-Kunsill jkunu jistgħu jsegwu
l-implimentazzjoni ta’ din id-Deċiżjoni, il-Kummissjoni għandha
tinfurmahom regolarment bl-iżviluppi marbutin mal-għajnuna u
tipprovdilhom id-dokumenti rilevanti.
(23)     Sabiex jiġu żgurati
kundizzjonijiet uniformi għall-implimentazzjoni ta’ din
id-Deċiżjoni, il-Kummissjoni għandha tingħata setgħat
ta’ implimentazzjoni. Dawk is-setgħat għandhom jiġu
eżerċitati skont ir-Regolament (UE) Nru 182/2011 tal-Parlament
Ewropew u tal-Kunsill[8].
ADOTTAT DIN ID-DEĊIŻJONI: 
Artikolu 1
1.         L-Unjoni tagħmel l-assistenza
finanzjarja disponibbli għall-Ukraina ("l-assistenza makrofinanzjarja
tal-Unjoni") bl-ammont massimu ta' EUR 1 biljun, sabiex
jiġu appoġġati l-istabbiltà ekonomika u r-riformi tal-Ukraina.
L-assistenza tikkontribwixxi lejn il-ħtiġijiet tal-bilanċ
tal-pagamenti urġenti kif identifikati fil-programm ekonomiku tal-gvern
appoġġat mill-FMI. 
2.         L-ammont sħiħ
tal-assistenza makrofinanzjarja tal-Unjoni għandu jkun ipprovdut
lill-Ukraina fil-forma ta’ self. Il-Kummissjoni tingħata s-setgħa,
f’isem l-Unjoni, biex tissellef il-fondi meħtieġa mis-swieq kapitali
jew minn istituzzjonijiet finanzjarji u ssellifhom lill-Ukraina. Is-self
għandu jkollu maturità massima ta’ 15-il sena.
3.         Ir-rilaxx tal-assistenza
makrofinanzjarja tal-Unjoni għandu jiġi ġestit mill-Kummissjoni
b'mod konsistenti mal-ftehimiet jew l-arranġamenti milħuqa bejn l-FMI
u l-Ukraina u mal-prinċipji u l-objettivi prinċipali tar-riformi
ekonomiċi stabbiliti fl-Aġenda ta' Assoċjazzjoni UE-Ukraina
maqbula skont il-PEV. Il-Kummissjoni tinforma regolarment lill-Parlament
Ewropew u lill-Kunsill dwar l-iżviluppi fir-rigward tal-assistenza
makrofinanzjarja tal-Unjoni, inkluż l-iżborż tagħha, u
tipprovdi lil dawk l-istituzzjonijiet id-dokumenti rilevanti fi żmien
debitu.
4.         L-assistenza makrofinanzjarja
tal-Unjoni għandha issir disponibbli għal perjodu ta' sena li jibda
mill-ewwel jum wara d-dħul fis-seħħ tal-Memorandum ta' Qbil
imsemmi fl-Artikolu 3(1). Il-perjodu ta' disponibbiltà jista’ jiġi estiż
b’deċiżjoni tal-Kunsill fuq proposta tal-Kummissjoni.
5.         Fejn il-ħtiġijiet ta'
finanzjament tal-Ukraina jonqsu b'mod fundamentali matul il-perjodu ta'
ħlas tal-assistenza makrofinanzjarja tal-Unjoni meta mqabbel
mal-previżjonijiet inizjali, il-Kummissjoni, filwaqt li taġixxi
f'konformità mal-proċedura ta' eżami msemmija fl-Artikolu 7(2),
għandha tnaqqas l-ammont tal-assistenza jew tissospendiha jew
tħassarha.
Artikolu 2
1.         Prekundizzjoni
għall-għoti tal-assistenza makrofinanzjarja tal-Unjoni tkun li
l-Ukraina tirrispetta l-mekkaniżmi demokratiċi effettivi,
inklużi s-sistema parlamentari b’diversi partiti, l-istat tad-dritt u
tiggarantixxi r-rispett għad-drittijiet tal-bniedem. Il-Kummissjoni
tissorvelja t-twettiq ta’ din il-prekundizzjoni matul iċ-ċiklu tal-ħajja
sħiħ tal-assistenza makrofinanzjarja tal-Unjoni. Dan l-Artikolu
jiġi applikat f’konformità mad-Deċiżjoni tal-Kunsill 2010/427/UE[9].
Artikolu 3
1.         Il-Kummissjoni, f’konformità
mal-proċedura ta' eżami msemmija fl-Artikolu 7(2), tilħaq
ftehim mal-awtoritajiet tal-Ukraina dwar politika ekonomika u kundizzjonijiet
finanzjarji definiti b’mod ċar, ikkonċentrati fuq riformi strutturali
u finanzi pubbliċi sodi, li l-assistenza makrofinanzjarja tal-Unjoni
għandha tkun soġġetta għalihom, li għandhom jitniżżlu
f’Memorandum ta’ Qbil ("il-Memorandum ta’ Qbil") li jinkludi perjodu
taż-żmien għat-twettiq ta’ dawk il-kundizzjonijiet. Il-politika
ekonomika u l-kundizzjonijiet finanzjarji stabbiliti fil-Memorandum ta' Qbil
għandhom ikunu konsistenti mal-ftehimiet jew qbil imsemmija
fl-Artikolu 1(3), inklużi l-programmi ta' aġġustament
makroekonomiku ta' riforma strutturali implimentati mill-Ukraina,
bl-appoġġ tal-FMI. 
2.         Dawn il-kundizzjonijiet
għandhom jimmiraw, b'mod partikolari, li jtejbu l-effiċjenza,
it-trasparenza u r-responsabbiltà tas-sistemi ta' maniġment tal-finanzi
pubbliċi fl-Ukraina, inkluż għall-użu tal-assistenza
makrofinanzjarja tal-Unjoni. Il-progress rigward il-ftuħ reċiproku
tas-suq, l-iżvilupp ta’ kummerċ ġust u bbażat fuq ir-regoli
u prijoritajiet oħrajn fil-kuntest tal-politika esterna tal-Unjoni
jitqiesu wkoll b’mod debitu fit-tfassil tal-miżuri ta’ politika.
Il-progress fl-ilħuq ta’ dawk l-objettivi għandu jiġi sorveljat
regolarment mill-Kummissjoni.
3.         It-termini finanzjarji ddettaljati
tal-assistenza makrofinanzjarja tal-Unjoni għandhom jiġu stipulati fi
Ftehim tas-Self li għandu jintlaħaq bejn il-Kummissjoni u
l-awtoritajiet tal-Ukraina. 
4.         Il-Kummissjoni tivverifika
f’intervalli regolari li l-kundizzjonijiet tal-Artikolu 4(3) jibqgħu
jiġu sodisfatti, inkluż li l-politiki ekonomiċi tal-Ukraina
jkunu f’konformità mal-objettivi tal-assistenza makrofinanzjarja tal-Unjoni.
Hija u tagħmel dan, il-Kummissjoni għandha tikkoordina mill-qrib
mal-FMI u mal-Bank Dinji u, fejn ikun meħtieġ, mal-Parlament Ewropew u
l-Kunsill.
Artikolu 4
1.         Suġġett
għall-kundizzjonijiet fil-paragrafu 3, l-assistenza makrofinanzjarja
tal-Unjoni għandha tkun disponibbli mill-Kummissjoni f'pagament parzjali
jew tnejn. Id-daqs ta’ kull pagament parzjali għandu jiġi stabbilit fil-Memorandum
ta’ Qbil. 
2.         L-ammonti tal-assistenza
makrofinanzjarja tal-Unjoni għandhom ikunu pprovduti, fejn
meħtieġ, skont ir-Regolament tal-Kunsill (KE, Euratom)
Nru 480/2009[10].

3.         Il-Kummissjoni għandha
tiddeċiedi dwar ir-rilaxx tal-pagamenti parzjali soġġett
għat-twettiq tal-kondizzjonijiet kollha li ġejjin:
(a)        il-prerekwiżit stabbilit
fl-Artikolu 2;
(b)        rekord sodisfaċenti kontinwu
fl-implimentazzjoni ta’ programm ta’ politika li fih miżuri ta’
aġġustament u ta’ riforma strutturali appoġġati minn
arranġament ta’ kreditu mill-FMI mhux prekawzjonarju; Fil-fatt,
l-iżborż jibda minnufih malli l-programm tal-FMI jkun
fis-seħħ.
(c)        l-implimentazzjoni, f’perjodu ta’
żmien speċifiku, tal-politika ekonomika u l-kundizzjonijiet
finanzjarji miftiehma fil-Memorandum ta’ Qbil. 
Fil-każ li jkun previst it-tieni pagament
parzjali dan ma jsirx qabel ma jgħaddu tliet xhur mill-ħruġ
tal-ewwel pagament parzjali. 
4.         Meta l-kundizzjonijiet
tal-paragrafu 3 ma jiġux sodisfatti, il-Kummissjoni għandha
temporanjament tissospendi jew tħassar il-ħlas tal-assistenza
makrofinanzjarja tal-Unjoni. F’tali każijiet, għandha tikkomunika
r-raġunijiet għal dik is-sospensjoni jew it-tħassir
lill-Parlament Ewropew u lill-Kunsill. 
5.         L-assistenza makrofinanzjarja
tal-Unjoni għandha titħallas lill-Bank Nazzjonali tal-Ukraina. 
Artikolu 5
1.         Għoti u teħid b'self
marbutin mal-assistenza makrofinanzjarja tal-Unjoni jsiru fil-munita euro
bl-użu tal-istess data tal-valur u ma għandhomx jinvolvu lill-Unjoni
fit-trasformazzjoni tal-maturitajiet, jew jesponuha għal kwalunkwe riskju
marbut mar-rata tal-kambju jew mar-rata tal-imgħax, jew għal
kwalunkwe riskju kummerċjali ieħor.
2.         Fejn iċ-ċirkostanzi
jippermettu, u jekk l-Ukraina titlob dan, il-Kummissjoni tista’ tieħu
l-passi meħtieġa biex tiżgura li tiddaħħal
klawżola dwar ir-rimborż bikri fit-termini u l-kundizzjonijiet
tas-self u li din tkun appoġġata minn klawżola korrispondenti
fit-termini u l-kundizzjonijiet tal-operazzjonijiet tat-teħid ta’ self. 
3.         Fejn iċ-ċirkostanzi
jippermettu titjib fir-rata tal-imgħax tas-self, u jekk l-Ukraina titlob
dan, il-Kummissjoni tista’ tiddeċiedi li tiffinanzja mill-ġdid
it-teħid ta' self inizjali kollu jew parti minnu jew tista' tirristruttura
l-kundizzjonijiet finanzjarji korrispondenti. L-operazzjonijiet ta’
finanzjament mill-ġdid jew ta’ ristrutturar għandhom jitwettqu skont
il-paragrafi 1 u 4 u m’għandux ikollhom l-effett li jestendu l-maturità
tas-self ikkonċernat jew li jżidu l-ammont ta’ kapital pendenti
fid-data tal-finanzjament mill-ġdid jew tar-ristrutturar.
4.         Il-kostijiet kollha mġarrba
mill-Unjoni li huma relatati mal-operazzjonijiet ta' għoti jew teħid
b'self skont din id-Deċiżjoni jiġġarrbu mill-Ukraina. 
5.         Il-Kummissjoni għandha
tinforma lill-Parlament Ewropew u l-Kunsill dwar l-iżviluppi
fl-operazzjonijiet imsemmija fil-paragrafi 2 u 3.
Artikolu 6
1.         L-assistenza makrofinanzjarja
tal-Unjoni għandha tiġi implimentata skont ir-Regolament (UE,
Euratom) Nru 966/2012 tal-Parlament Ewropew u tal-Kunsill[11] u r-Regolament ta'
Delega tal-Kummissjoni (UE) Nru 1268/2012[12].
2.         L-implimentazzjoni tal-assistenza
makrofinanzjarja tal-Unjoni tkun taħt maniġment dirett. 
3.         Il-Memorandum ta’ Qbil u l-Ftehim
tas-Self li jridu jiġu miftiehma mal-awtoritajiet tal-Ukraina jkun fihom
dispożizzjonijiet: 
(a)        li jiżguraw li l-Ukraina
tivverifika regolarment li l-finanzjament ipprovdut mill-baġit tal-Unjoni
jkun intuża kif suppost, li din tieħu miżuri xierqa biex
tipprevjeni l-irregolaritajiet u l-frodi u, jekk ikun meħtieġ,
tieħu azzjoni legali biex tirkupra kwalunkwe fondi pprovduti skont din
id-Deċiżjoni li jkunu ġew miżapproprjati;
(b)        li jiżguraw il-protezzjoni
tal-interessi finanzjarji tal-Unjoni, b’mod partikolari billi jipprevedu
miżuri speċifiċi fir-rigward tal-prevenzjoni ta’, u
l-ġlieda kontra l-frodi, il-korruzzjoni u kwalunkwe irregolarità oħra
li taffettwa l-assistenza makrofinanzjarja tal-Unjoni, f’konformità
mar-Regolament tal-Kunsill (KE, Euratom) Nru 2988/95[13], ir-Regolament
tal-Kunsill (Euratom, KE) Nru 2185/96[14]
u r-Regolament (UE, Euratom) Nru 883/2013 tal-Parlament Ewropew u
tal-Kunsill[15];

(c)        li jawtorizzaw espressament
lill-Kummissjoni, inkluż l-Uffiċċju Ewropew Kontra l-Frodi, jew
lir-rappreżentanti tagħha biex iwettqu verifiki u l-ispezzjonijiet
fuq il-post; 
(d)       li jawtorizzaw espressament
lill-Kummissjoni u lill-Qorti tal-Awdituri jagħmlu awditjar matul u wara
l-perjodu ta' disponibbiltà tal-assistenza makrofinanzjarja tal-Unjoni,
inkluż awditjar ta' dokumenti u awditjar fuq il-post, bħal
pereżempju valutazzjonijiet operazzjonali;
(e)        li jiżguraw li l-Unjoni hija
intitolata għal ħlas lura bikri tas-self fejn ikun stabbilit li,
fir-rigward tal-maniġment tal-assistenza makrofinanzjarja tal-Unjoni,
l-Ukraina wettqet kwalunkwe att ta' frodi jew ta' korruzzjoni jew kwalunkwe
attività illegali li hija ta' detriment għall-interessi finanzjarji
tal-Unjoni.
4.         Matul l-implimentazzjoni
tal-assistenza makrofinanzjarja tal-Unjoni, il-Kummissjoni tissorvelja, permezz
ta’ valutazzjonijiet operattivi, il-validità tal-arranġamenti finanzjarji
tal-Ukraina, il-proċeduri amministrattivi u l-mekkaniżmi ta’ kontroll
interni u esterni li huma rilevanti għall-assistenza.
Artikolu 7
1.         Il-Kummissjoni tkun assistita minn
kumitat. Dak il-kumitat għandu jkun kumitat skont it-tifsira
tar-Regolament (UE) Nru 182/2011.
2.         Fejn issir referenza għal dan
il-paragrafu, japplika l-Artikolu 5
tar-Regolament (UE) Nru 182/2011.
Artikolu 8
1.         Sat-30 ta’ Ġunju ta’
kull sena, il-Kummissjoni għandha tibgħat lill-Parlament Ewropew u
lill-Kunsill rapport dwar l-implimentazzjoni ta’ din id-Deċiżjoni
fis-sena ta’ qabel, inkluża evalwazzjoni ta’ dik l-implimentazzjoni.
Ir-rapport għandu:
(a)        jeżamina l-progress li sar
fl-implimentazzjoni tal-assistenza makrofinanzjarja tal-Unjoni;
(b)        jivvaluta s-sitwazzjoni ekonomika u
l-prospetti tal-Ukraina, kif ukoll il-progress li sar fl-implimentazzjoni
tal-miżuri ta' politika msemmija fl-Artikolu 3(1);
(c)        jindika r-rabta bejn
il-kundizzjonijiet tal-politika ekonomika stipulati fil-Memorandum ta’ Qbil,
il-prestazzjoni ekonomika u fiskali attwali tal-Ukraina u
d-deċiżjonijiet tal-Kummissjoni li tirrilaxxa l-pagamenti parzjali
tal-assistenza makrofinanzjarja tal-Unjoni.
2.         Sa mhux aktar tard minn sentejn
wara li jiskadi l-perjodu ta’ disponibbiltà msemmi fl-Artikolu 1(4),
il-Kummissjoni għandha tibgħat lill-Parlament Ewropew u lill-Kunsill
rapport ta’ evalwazzjoni ex post, li jivvaluta r-riżultati u
l-effiċjenza tal-assistenza makrofinanzjarja tal-Unjoni kkompletata u sa
liema punt din ikkontribwixxiet għall-għanijiet tal-assistenza.
Artikolu 9
Din id-Deċiżjoni għandha
tidħol fis-seħħ fil-jum wara l-pubblikazzjoni tagħha f'Il-Ġurnal
Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
DIKJARAZZJONI FINANZJARJA
LEĠIŻLATTIVA
1.           QAFAS
TAL-PROPOSTA/INIZJATTIVA 
              1.1.    Titolu tal-proposta/inizjattiva 
              1.2.    Qasam/oqsma ta’ politika konċernat(i)
fl-istruttura ABM/ABB:
              1.3.    Natura tal-proposta/inizjattiva 
              1.4.    Objettiv(i) 
              1.5.    Raġunijiet għall-proposta/inizjattiva 
              1.6.    Durata u impatt finanzjarju 
              1.7.    Metodu/i ta' maniġment previst(i) 
2.           MIŻURI TA’
MANIĠMENT 
              2.1.    Regoli dwar il-monitoraġġ u r-rapportar 
              2.2.    Sistema ta’ maniġment u kontroll: 
              2.3.    Miżuri għall-prevenzjoni ta’ frodi u
irregolaritajiet 
3.           IMPATT FINANZJARJU STMAT
TAL-PROPOSTA/INIZJATTIVA 
              3.1.    Intestatura/i tal-qafas finanzjarju pluriennali u
l-intestatura/i tal-baġit tan-nefqa affettwati 
              3.2.    Impatt stmat fuq in-nefqa 
              3.3.    Impatt stmat fuq id-dħul
DIKJARAZZJONI
FINANZJARJA LEĠIŻLATTIVA
1.           QAFAS
TAL-PROPOSTA/INIZJATTIVA 
1.1.        Titolu
tal-proposta/inizjattiva 
Assistenza makrofinanzjarja lir-Repubblika
tal-Ukraina
1.2.        Qasam/Oqsma ta’ politika
kkonċernat(i) fl-istruttura tal-ABM/ABB[16]

Qasam politiku:         Titolu 01 –
L-affarijiet ekonomiċi u finanzjarji
Attività:        03 – L-affarijiet ekonomiċi
u finanzjarji internazzjonali
1.3.        Natura
tal-proposta/inizjattiva 
X Il-proposta/l-inizjattiva tirrigwarda azzjoni
ġdida 
1.4.        Objettivi
1.4.1.     L-obbjettiv(i)
strateġiku/strateġiċi multiannwali tal-Kummissjoni fil-mira
tal-proposta/inizjattiva: 
“Il-promozzjoni tal-prosperità lil hinn mill-UE”
Il-qasam ewlieni tal-attività marbuta mad-DĠ
ECFIN huwa dan li ġej: 
1. It-tisħiħ tal-implimentazzjoni
tal-Politika Ewropea tal-Viċinat permezz tal-approfondiment
tal-analiżi ekonomika u t-tisħiħ tad-djalogu politiku kif ukoll
bil-pariri dwar l-aspetti ekonomiċi tal-Pjanijiet ta’ Azzjoni.
2. L-iżvilupp, il-monitoraġġ u
l-implimentazzjoni ta’ assistenza makrofinanzjarja għal pajjiżi terzi
sieħba, b’kooperazzjoni mal-istituzzjonijiet finanzjarji internazzjonali
relevanti. 
1.4.2.     L-objettiv(i)
speċifiku/ċi u attività/ajiet ABM/ABB ikkonċernata/i 
Objettiv speċifiku Nru 1 “Li tingħata assistenza makrofinanzjarja lil pajjiżi terzi
sabiex isolvu l-kriżijiet tagħhom marbutin mal-bilanċ
tal-pagamenti u sabiex jerġgħu jistabbilixxu s-sostenibbiltà tad-dejn
estern”
Attività/attivitajiet konċernata/i ABM/ABB
Ir-Relazzjonijiet Ekonomiċi u Finanzjarji
Internazzjonali, il-governanza globali.
1.4.3.     Riżultat(i) mistenni(ja)
u l-impatt
L-assistenza proposta tikkonsisti f’self mill-UE
ta’ EUR 1 biljun lill-Ukraina ("l-Ukraina"), bil-għan
li jikkontribwixxi għal sitwazzjoni aktar sostenibbli fil-bilanċ
tal-pagamenti. L-assistenza se tgħin lill-pajjiż jegħleb
it-tbatijiet ekonomiċi u soċjali mġarrba minħabba inkwiet
domestiku u reġjonali. Hija se tippromwovi wkoll riformi strutturali
mmirati biex iżidu t-tkabbir ekonomiku sostenibbli u biex itejbu
l-maniġment tal-finanzi pubbliċi. 
1.4.4.     Indikaturi tar-riżultati
u tal-impatt 
L-awtoritajiet se jkunu mitluba jirrappurtaw
lis-servizzi tal-Kummissjoni fuq bażi regolari dwar sett ta’ indikaturi
kif ukoll jipprovdu rapport komprensiv dwar il-konformità mal-kundizzjonijiet
maqbula ta' politika, qabel l-iżborż tal-assistenza. 
Is-servizzi tal-Kummissjoni se jkomplu
jimmonitorjaw il-maniġment tal-finanzi pubbliċi, wara l-valutazzjoni
operattiva taċ-ċirkwiti finanzjarji u l-proċeduri
amministrattivi fl-Ukraina, li se jitwettqu fil-preparazzjoni ta’ din
l-operazzjoni. Id-Delegazzjoni tal-Unjoni Ewropea fl-Ukraina se tipprovdi wkoll
rapportar regolari dwar kwistjonijiet li huma rilevanti għall-monitoraġġ
tal-assistenza. Is-servizzi tal-Kummissjoni sejrin jibqgħu f’kuntatt
mill-qrib mal-FMI u l-Bank Dinji sabiex jibbenefikaw mill-għarfien
tagħhom mill-attivitajiet kurrenti fl-Ukraina. 
Fid-deċiżjoni leġiżlattiva
proposta huwa previst rapport annwali lill-Kunsill u lill-Parlament Ewropew li
jkun fih valutazzjoni tal-implimentazzjoni ta' din l-operazzjoni. Evalwazzjoni
indipendenti ex post dwar l-għajnuna se titwettaq fi żmien sentejn
wara l-iskadenza tal-perjodu ta’ implimentazzjoni.
1.5.        Raġunijiet
għall-proposta/inizjattiva 
1.5.1.     Rekwiżit(i) li
għandu/hom jiġi/u ssodisfat(i) fi żmien qasir jew twil 
L-iżborż tal-assistenza jiddependi fuq
rekord imgħoddi sodisfaċenti fl-implimentazzjoni tal-arranġament
finanzjarju futur bejn l-Ukraina u l-FMI. Barra minn hekk, il-Kummissjoni se
taqbel mal-awtoritajiet tal-Ukraina fuq kundizzjonijiet speċifiċi ta’
politika, elenkati fil-Memorandum ta’ Qbil.
1.5.2.     Valur miżjud
tal-involviment tal-UE
Billi tgħin lill-pajjiż jegħleb
ix-xokk ekonomiku kkawżat mill-ferment domestiku u reġjonali, l-AMF
li ġiet proposta se tikkontribwixxi biex fil-pajjiż tippromwovi
l-istabblità makroekonomika u r-riformi ekonomiċi. Billi tikkumplimenta
r-riżorsi li tqiegħdu għad-dispożizzjoni
mill-istituzzjonijiet finanzjarji internazzjonali, mill-UE u minn donaturi
oħrajn, hija se tikkontribwixxi għall-effettività ġenerali
tal-pakkett ta’ appoġġ finanzjarju maqbul mill-komunità
internazzjonali ta’ donaturi wara l-kriżi. 
Il-programm propost se jsaħħaħ
ukoll l-impenn tal-gvern favur ir-riforma u l-aspirazzjoni tiegħu li
jkollu relazzjonijiet aktar mill-qrib mal-UE. Dan ir-riżultat se jinkiseb,
fost l-oħrajn, permezz ta’ kundizzjonalità xierqa għall-ħlas
tal-għajnuna. F’kuntest akbar, il-programm se juri lill-pajjiżi l-oħra
fir-reġjun li l-UE hija lesta tappoġġa pajjiżi li jkunu qed
jaqbdu triq ċara lejn ir-riformi politiċi, f’mumenti ta’
diffikultajiet ekonomiċi.
1.5.3.     Tagħlimiet minn
esperjenzi simili fil-passat
Sa mill-2004 'l hawn saru b'kollox ħmistax-il
evalwazzjoni ex post fuq operazzjonijiet ta’ assistenza makrofinanzjarja. Dawn
l-evalwazzjonijiet s'issa kkonkludew li l-azzjonijiet tal-AMF tabilħaqq
jikkontribwixxu, minkejja li xi kultant modestament u indirettament,
għat-titjib tas-sostenibbiltà esterna, l-istabbilità makroekonomika u
l-kisba ta’ riformi strutturali fil-pajjiż benefiċjarju.
Fil-biċċa l-kbira tal-każijiet, l-operazzjonijiet tal-AMF
kellhom effett pożittiv fuq il-bilanċ tal-pagamenti tal-pajjiż
benefiċjarju u kkontribwew biex jonqsu l-pressjonijiet baġitarji.
Dawn wasslu wkoll biex ikun hemm tkabbir ekonomiku kemm kemm ogħla.
1.5.4.     Koerenza u sinerġija
possibbli ma' strumenti rilevanti oħrajn
L-UE hija fost id-donaturi ewlenin tal-Ukraina
L-Unjoni bi ħsieb tqiegħed EUR 1,565 biljun disponibbli
f’għotjiet għall-perjodu 2014-2020 bil-kooperazzjoni regolari
tagħha, biex tappoġġa l-aġenda ta’ riforma politika u
ekonomika tal-Ukraina.
Il-valur miżjud ewlieni tal-AMF, meta mqabbla
ma’ strumenti oħrajn tal-UE jkun l-implimentazzjoni rapida tagħha
biex ittaffi l-limitazzjonijiet finanzjarji esterni immedjati tal-Ukraina u
wkoll biex tgħin sabiex jinħoloq qafas makroekonomiku stabbli,
inkluż billi tippromwovi bilanċ tal-pagamenti u sitwazzjoni
baġitarja sostenibbli, kif ukoll qafas xieraq għar-riformi
strutturali. L-AMF la tipprovdi appoġġ finanzjarju regolari u lanqas
ma hija maħsuba biex tappoġġa l-iżvilupp ekonomiku u
soċjali tal-pajjiżi li jirċevuha. L-AMF għandha titwaqqaf
hekk kif is-sitwazzjoni finanzjarja esterna tal-pajjiż tkun
reġgħet qabdet triq sostenibbli. 
L-AMF tkun ukoll kumplimentari għall-interventi
previsti mill-istituzzjonijiet finanzjarji internazzjonali, b’mod partikolari
għall-programm ta' aġġustament u riforma appoġġat
mill-FMI u mis-Self għall-Politika tal-Iżvilupp tal-Bank Dinji.
1.6.        Durata u impatt finanzjarju 
X Proposta/inizjattiva b’durata limitata 
–     
X Proposta/inizjattiva fis-seħħ għal
sena minn meta jidħol fis-seħħ il-Memorandum ta’ Qbil, kif
imsemmi fl-Artikolu (1.4) tad-Deċiżjoni. 
–     
X  L-impatt finanzjarju mill-2014 sal-2016 
1.7.        Metodu/i ta’ maniġment
previst(i)[17] 
X Maniġment dirett ċentralizzat
mill-Kummissjoni 
2.           MIŻURI TA’
MANIĠMENT 
2.1.        Regoli dwar
il-monitoraġġ u r-rapportar 
Din l-għajnuna hija ta’ natura makroekonomika
u hija mfassla b’mod li tkun konsistenti mal-programm ekonomiku
appoġġat mill-FMI. Il-monitoraġġ tal-azzjoni mis-servizzi
tal-Kummissjoni se jseħħ fuq il-bażi tal-progress
fl-implimentazzjoni tal-arranġament tal-FMI u tal-miżuri ta’ riforma
speċifiċi li għandhom jiġu miftiehma mal-awtoritajiet tal-Ukraina
f’Memorandum ta’ Qbil (ara wkoll il-punt 1.4.4).
2.2.        Sistema ta’ maniġment u
kontroll 
2.2.1.     Riskju/i identifikat(i) 
Hemm riskji fiduċjarji, politiċi kif
ukoll ta’ politika marbutin mal-operazzjoni tal-AMF proposta. 
Hemm ir-riskju li l-assistenza makrofinanzjarja,
li ma tkunx iddedikata għal spejjeż speċifiċi tista’
tintuża b’mod frawdulenti. F’termini ġenerali, dan ir-riskju huwa
relatat ma’ fatturi bħalma huma l-kwalità tas-sistemi ta’ maniġment
fil-bank ċentrali u fil-Ministeru tal-Finanzi, kif ukoll ma' kemm huma
adattati l-kapaċitajiet ta’ awditjar interni u esterni. 
Riskju ewlieni ieħor għall-operat
jirriżulta minn inċertezza ekonomika u politika, notevolment
minħabba l-vjolazzjoni mhux provokata tas-sovranità u l-integrità
territorjali tal-Ukraina mir-Russja. Fuq il-front domestiku, ir-riskju ewlieni
huwa l-instabbiltà relatata ma’ diffikultajiet fil-proċess ta’ riforma
politika u ekonomika. L-implimentazzjoni sħiħa ta’ miżuri ta'
tisħiħ u riforma appoġġati mill-komunità internazzjonali,
inkluża l-operazzjoni tal-AMF proposta, tista’ tiġi kompromessa
minħabba l-iskuntentizza soċjali li potenzjalment twassal għal
taqlib.
Fl-aħħar nett, hemm riskji li
joħorġu minn dgħufija possibbli tal-ambjent ekonomiku globali u
Ewropew.
2.2.2.     Metodu/i ta’ kontroll
previst(i) 
L-assistenza makrofinanzjarja se tkun
suġġetta għal proċeduri ta’ verifika, kontroll u awditjar
taħt ir-responsabbiltà tal-Kummissjoni, inkluż l-Uffiċċju
Ewropew ta’ Kontra l-Frodi (OLAF), u mill-Qorti Ewropea tal-Awdituri.
2.2.3.     Kostijiet u
benefiċċji tal-kontrolli u r-rata probabbli ta' nuqqas ta' konformità
Il-kostijiet bażiċi
għall-Kummissjoni relatati mal-metodi ta’ verifika u kontroll, kif ukoll
l-ispiża tal-Valutazzjoni Operazzjonali taċ-Ċirkwiti Finanzjarji
u Amministrattivi mwettqa qabel l-operazzjoni huma deskritti fit-Tabella 3.2.1.
Barra minn hekk, hemm spejjeż għall-Qorti Ewropea tal-Awdituri u
l-possibbiltà ta' intervent mill-OLAF. Il-valutazzjoni operazzjonali ma
tgħinx biss sabiex jiġu vvalutati r-riskji tal-użu
ħażin tal-fondi, iżda bħala benefiċċju
kollaterali din tipprovdi informazzjoni utli dwar ir-riformi meħtieġa
fil-qasam tal-maniġment tal-finanzi pubbliċi. Dwar ir-rata li
probabbilment mhix konformi, ir-riskju ta’ nuqqas ta’ konformità (fil-forma ta’
nuqqas ta’ ħlas lura tas-self jew l-użu ħażin tal-fondi)
hija meqjusa bħala baxxa, abbażi tal-esperjenza bl-istrument tal-AMF
sa minn meta nħoloq.
2.3.        Miżuri
għall-prevenzjoni ta’ frodi u irregolaritajiet 
Sabiex jittaffew ir-riskji ta’ użu qarrieqi
se jittieħdu diversi miżuri: 
L-ewwel nett, il-bażi ġuridika proposta
għall-assistenza makrofinanzjarja lill-Ukraina tinkludi dispożizzjoni
dwar il-miżuri għall-prevenzjoni tal-frodi. Dawn il-miżuri se
jiġu elaborati aktar f’Memorandum ta’ Qbil u fil-Ftehim ta' Self, li
jipprevedu sensiela ta’ dispożizzjonijiet dwar l-ispezzjoni,
il-prevenzjoni tal-frodi, l-awditjar, u l-irkupru ta’ fondi f’każ ta’
frodi jew korruzzjoni. Hu maħsub li mal-għajnuna jintrabtu għadd
ta’ kundizzjonijiet speċifiċi tal-politika, l-aktar fil-qasam
tal-maniġment tal-finanzi pubbliċi, bil-għan li jissaħħu
l-effiċjenza, it-trasparenza u r-responsabbiltà. 
It-tieni, is-servizzi tal-Kummissjoni,
bl-appoġġ ta’ esperti esterni maħtura kif xieraq, se jwettqu
Valutazzjoni Operattiva taċ-ċirkwiti finanzjarji u tal-proċeduri
amministrattivi li hemm fil-Ministeru tal-Finanzi u fil-Bank Nazzjonali
tal-Ukraina, biex jiġu sodisfatti r-rekwiżiti tar-Regolament
Finanzjarju applikabbli għall-Baġit Ġenerali tal-Komunitajiet
Ewropej. Dan ir-rieżami jiddetermina
jekk il-qafas għal maniġment finanzjarja tajjeb tal-assistenza
makrofinanzjarja huwiex effettiv b’mod suffiċjenti fl-Ukraina billi
jkopri oqsma bħall-istruttura u l-organizzazzjoni tal-maniġment,
il-maniġment u l-kontroll tal-fondi, is-sigurtà tas-sistemi tal-IT,
il-kapaċità tal-awditjar intern u estern, kif ukoll l-indipendenza
tal-bank ċentrali. Fid-dawl ta’ din il-valutazzjoni, mekkaniżmi
speċifiċi li japplikaw għall-maniġment tal-fondi
mill-benefiċjarji jistgħu jiġu introdotti bi ftehim
mal-awtoritajiet nazzjonali. Barra minn hekk, l-assistenza titħallas
f'kont dedikat fil-Bank Nazzjonali tal-Ukraina.
Fl-aħħar nett, l-assistenza se tkun
suġġetta għal proċeduri ta’ verifika, kontroll u awditjar
taħt ir-responsabbiltà tal-Kummissjoni, inklużi l-OLAF, u l-Qorti
Ewropea tal-Awdituri.
3.           IMPATT FINANZJARJU STMAT
TAL-PROPOSTA/INIZJATTIVA 
3.1.        Intestatura/i tal-qafas
finanzjarju pluriennali u l-intestatura/i tal-baġit tan-nefqa affettwati 
·      Linji tal-baġit ta’ nefqa eżistenti 
01 03 02: Assistenza makrofinanzjarja
01 03 06 – Proviżjonament tal-Fond
ta’ Garanzija
Skont l-intestaturi
tal-qafas finanzjarju pluriennali u l-linji baġitarji.
 Intestatura tal-qafas finanzjarju pluriennali || Linja baġitarja || Tip ta' nefqa || Kontribuzzjoni 
 Numru [Deskrizzjoni………………...……….] || Diff./mhux diff. ([18])   || mill-pajjiżi tal-EFTA[19]   || mill-pajjiżi kandidati[20]   || minn pajjiżi terzi || skont it-tifsira tal-Artikolu 18(1)(aa), tar-Regolament Finanzjarju 
 4 || 01 03 02: Assistenza makrofinanzjarja || Diff. || Nru || Nru || Nru || Nru 
 4 || 01 03 06: Dispożizzjoni tal-Fond ta' Garanzija || Diff. || Nru || Nru || Nru || Nru 
01 03 06 – Garanzija tal-Unjoni
Ewropea għal self tal-UE miġbur għal assistenza makrofinanzjarja
lill-pajjiżi terzi. Il-forniment tal-Fond ta’ Garanzija
għall-azzjonijiet esterni għandu jsir skont ir-Regolament tal-Fond,
kif emendat. Skont dan ir-Regolament, l-għotjiet ta’ self huma
bbażati fuq l-ammont pendenti fi tmiem is-sena. L-ammont ta'
proviżjonament huwa kkalkolat fil-bidu tas-sena "n" bħala
d-differenza bejn l-ammont fil-mira u l-attivi netti tal-Fond fi tmiem is-sena
“n-1”. Dan l-ammont ta' proviżjonament jiddaħħal fis-sena “n”
fl-abozz baġitarju tas-sena “n+1” u jitħallas effettivament fi
tranżazzjoni waħda fil-bidu tas-sena “n+1” “mill-proviżjonament
tal-Fond ta’ Garanzija” (il-linja baġitarja 01 03 06).
Bħala riżultat ta’ dan, 9% (il-massimu ta’ EUR 90 miljun) tal-ammont
effettivament żburżat sejjer jitqies fl-ammont immirat fit-tmiem
tas-sena “n-1” għall-kalkolu tal-forniment tal-Fond.
L-annotazzjoni baġitarja (“p.m.”)
fil-linja baġitarja li tirrifletti l-garanzija baġitarja
għas-self se tiġi attivata biss f’każ ta’ sejħa effettiva
għall-garanzija. Mhuwiex mistenni li jkun hemm sejħa
għall-garanzija baġitarja.
¨¨Linji baġitarji ġodda mitluba: mhux applikabbli.
3.2.        Impatt stmat fuq in-nefqa 
3.2.1.     Sommarju tal-impatt stmat fuq
in-nefqa 
F’miljuni ta’ EUR (sa 3 ċifri wara l-punt
deċimali)
 || Intestatura tal-qafas finanzjarju pluriennali: || 4 ||   ||   || [Intestatura: L-UE bħala msieħba globali] 
 || DĠ: <ECFIN> ||   ||   || Sena 2014 || Sena 2015 || Sena 2016 || Sena 2017 || TOTAL || 
 || Approprjazzjonijiet operazzjonali ||   ||   ||   ||   ||   || 
 || Linja baġitarja 01 03 06 Il-proviżjonament ta' Fond ta’ Garanzija || Impenji || (1a) ||   ||   || 90 ||   || 90 || 
 || Pagamenti || (2a) ||   ||   || 90 ||   || 90 || 
 || Approprjazzjonijiet ta’ natura amministrattiva ffinanzjati mill-pakkett għall-programmi speċifiċi[21] (valutazzjoni operazzjonali u evalwazzjoni ex post) ||   ||   ||   ||   ||   || 
 || Linja baġitarja: 01 03 02 || Impenji || (3) || 0.1 || 0.2 ||   ||   || 0.30 || 
 ||   || Pagamenti || (3 a) || 0.1 || 0.1 || 0.10 ||   || 0.30 || 
 || TOTAL tal-approprjazzjonijiet għad-DĠ ECFIN || Impenji || =1+1a +3 || 0.1 || 0.2 || 90 ||   || 90.3 || 
 || Pagamenti || =2+2a +3 || 0.1 || 0.1 || 90.1 ||   || 90.3 || 
 || TOTAL tal-approprjazzjonijiet operazzjonali || Impenji || (4) || 0.1 || 0.2 || 90 ||   || 90.3 || 
 ||   || Pagamenti || (5) || 0.1 || 0.1 || 90.1 ||   || 90.3 || 
 TOTAL tal-approprjazzjonijiet operazzjonali || Impenji || (4) || 0.1 || 0.2 || 90 ||   || 90.3 || 
 Pagamenti || (5) || 0.1 || 0.1 || 90.1 ||   || 90.3 || 
 TOTAL tal-approprjazzjonijiet ta' natura amministrattiva ffinanzjati mill-pakkett għal programmi speċifiċi || (6) ||   ||   ||   ||   ||   || 
 TOTAL tal-approprjazzjonijiet fl-INTESTATURA 4 tal-qafas finanzjarju pluriennali || Impenji || =4+ 6 || 0.1 || 0.2 || 90 ||   || 90.3 || 
 Pagamenti || =5+ 6 || 0.1 || 0.1 || 90.1 ||   || 90.3 || 
Jekk iżjed minn intestatura waħda hija
affettwata mill-proposta / inizjattiva:
EUR Miljuni (sa tliet punti deċimali)
 Intestatura tal-qafas finanzjarju pluriennali || 5 || "Nefqa amministrattiva" 
   ||   ||   ||   ||   ||   || 
   || Sena 2014 || Sena 2015 || Sena 2016 || Sena 2017 || TOTAL 
  Riżorsi umani || 0.528 || 0.132 || 0.066 ||   || 0.726 
  Nefqa amministrattiva oħra || 0.028 || 0.012 || 0.004 ||   || 0.044 
 TOTAL tad-DĠ ECFIN || Approprjazzjonijiet || 0.556 || 0.144 || 0.070 ||   || 0.770 
 TOTAL tal-approprjazzjonijiet fl-INTESTATURA 5 tal-qafas finanzjarju pluriennali || (Impenji totali = Pagamenti totali) || 0.556 || 0.144 || 0.070 ||   || 0.770 
EUR Miljuni (sa tliet punti deċimali)
   ||   || Sena 2014 || Sena 2015 || Sena 2016 || Sena 2017 || TOTAL 
 TOTAL tal-approprjazzjonijiet fl-INTESTATURI minn 1 sa 5 tal-qafas finanzjarju pluriennali || Impenji || 0.556 || 0.144 || 0.070 ||   || 0.770 
 Pagamenti || 0.556 || 0.144 || 0.70 ||   || 0.770 
3.2.2.     Estimu tal-impatt fuq l-approprjazzjonijiet
operazzjonali: 
–     
¨  Il-proposta/inizjattiva ma tirrikjedix l-użu ta'
approprjazzjonijiet operazzjonali. 
–     
X Il-proposta/l-inizjattiva teħtieġ
l-użu ta’ approprjazzjonijiet operattivi, kif spjegat hawn taħt:
Approprjazzjonijiet ta' impenn f’miljuni ta’ Euro (sa
tliet punti deċimali)
 Indika objettivi u outputs   ò ||   ||   ||   ||   ||   ||   ||   ||   
   || 
   ||   ||   ||   ||   ||   ||   ||   ||   ||   ||   ||   ||   
 OBJETTIV SPEĊIFIKU NRU 1[22] ||   ||   ||   ||   ||   ||   ||   ||   ||   ||   ||   
   ||   || Sena 2013 || Sena 2014 || Sena 2015 || Sena 2016 || Sena 2017 ||   ||   
   || Tip || Numru || Kost || Numru || Kost || Numru || Kost || Numru || Kost || Numru || Kost || Numru totali || Nefqa Totali 
 Output 1 || Valutazzjoni operazzjonali ||   ||   || 1 || 0.1 ||   ||   ||   ||   ||   ||   || 1 || 0.1 
 - Riżultat 2 || Evalwazzjoni ex post ||   ||   ||   ||   || 1 || 0.2 ||   ||   ||   ||   || 1 || 0.2 
 - Riżultat 3 || Dispożizzjoni tal-Fond ta' Garanzija ||   ||   ||   ||   ||   ||   || 1 || 90 ||   ||   || 1 || 90 
 Subtotal għall-objettiv speċifiku Nru 1 ||   ||   || 1 || 0.1 || 1 || 0.2 || 1 || 90 ||   ||   || 3 || 90.3 
 KOST TOTALI ||   ||   || 1 || 0.1 || 1 || 0.2 || 1 || 90 ||   ||   || 3 || 90.3 
3.2.3.     Impatt stmat fuq
l-approprjazzjonijiet ta' natura amministrattiva
3.2.3.1.  Sommarju 
–     
¨  Il-proposta/inizjattiva ma tirrikjedix l-użu ta'
approprjazzjonijiet ta’ natura amministrattiva 
–     
X Il-proposta/l-inizjattiva teħtieġ
l-użu ta’ approprjazzjonijiet ta’ natura amministrattiva, kif spjegat hawn
taħt:
EUR Miljuni (sa tliet
punti deċimali)
   || [23]   || Sena 2014 || Sena 2015 || Sena 2016 || Sena 2017 || Daħħal snin skont kemm hemm bżonn biex turi t-tul tal-impatt (ara l-punt 1.6) || TOTAL 
 INTESTATURA 5 tal-qafas finanzjarju pluriennali ||   ||   ||   ||   ||   ||   ||   ||   ||   
 Riżorsi umani ||   || 0.528 || 0.132 || 0.066 ||   ||   ||   ||   || 0.726 
 Infiq amministrattiv ieħor ||   || 0.028 || 0.012 || 0.004 ||   ||   ||   ||   || 0.044 
 Subtotal INTESTATURA 5 tal-qafas finanzjarju pluriennali ||   || 0.556 || 0.144 || 0.070 ||   ||   ||   ||   || 0.770 
 Barra l-INTESTATURA 5[24] tal-qafas finanzjarju pluriennali   ||   ||   ||   ||   ||   ||   ||   ||   ||   
 Riżorsi umani ||   ||   ||   ||   ||   ||   ||   ||   ||   
 Nefqa oħra ta' natura amministrattiva ||   ||   ||   ||   ||   ||   ||   ||   ||   
 Subtotal barra l-INTESTATURA 5 tal-qafas finanzjarju pluriennali ||   ||   ||   ||   ||   ||   ||   ||   ||   
 TOTAL ||   || 0.556 || 0.144 || 0.070 ||   ||   ||   ||   || 0.770 
L-approprjazzjonijiet
amministrattivi meħtieġa se jilħquhom l-approprjazzjonijiet
tad-DĠ li diġà ġew assenjati għall-maniġment
tal-azzjoni u/jew ġew riallokati fid-DĠ, flimkien ma', jekk ikun
meħtieġ, kull allokazzjoni oħra li tista' tingħata lid-DĠ
li jkun qed imexxi fil-proċedura annwali ta' allokazzjoni u fid-dawl
tar-restrizzjonijiet baġitarji,
3.2.3.2.  Rekwiżiti stmati ta'
riżorsi umani 
–     
¨  Il-proposta/l-inizjattiva ma teħtieġx l-użu ta’
riżorsi umani. 
–     
X Il-proposta/l-inizjattiva teħtieġ l-użu
ta’ riżorsi umani, kif spjegat hawn taħt:
Estimu li jrid jingħata f’unitajiet
ekwivalenti għal full time
   ||   || Sena 2014 || Sena 2015 || Sena 2016 || Sena 2017 || Daħħal snin skont kemm hemm bżonn biex turi t-tul tal-impatt (ara l-punt 1.6) 
  Postijiet tal-pjan ta' stabbiliment (uffiċjali u aġenti temporanji) || 
 01 01 01 01 (il-Kwartieri Ġenerali u l-Uffiċċji ta’ Rappreżentanza tal-Kummissjoni) ||   || 4 || 1 || 0.5 ||   ||   ||   ||   
 XX 01 01 02 (Delegazzjonijiet) ||   ||   ||   ||   ||   ||   ||   ||   
 XX 01 05 01 (Riċerka indiretta) ||   ||   ||   ||   ||   ||   ||   ||   
 10 01 05 01 (Riċerka diretta) ||   ||   ||   ||   ||   ||   ||   ||   
  Persunal estern (Ekwivalenti għal unità Full-Time: FTE)[25]   
 XX 01 02 01 (CA, INT, SNE mill-"pakkett globali") ||   ||   ||   ||   ||   ||   ||   ||   
 XX 01 02 02 (CA, INT, JED, LA u SNE fid-delegazzjonijiet) ||   ||   ||   ||   ||   ||   ||   ||   
 XX 01 04 ss[26]   || - fil-Kwartieri Ġenerali ||   ||   ||   ||   ||   ||   ||   ||   
 - fid-delegazzjonijiet ||   ||   ||   ||   ||   ||   ||   ||   
 XX 01 05 02 (CA, SNE, INT - Riċerka indiretta)   ||   ||   ||   ||   ||   ||   ||   ||   
 10 01 05 02 (CA, SNE, INT - Riċerka diretta) ||   ||   ||   ||   ||   ||   ||   ||   
 Linji tal-baġit oħrajn (speċifika) ||   ||   ||   ||   ||   ||   ||   ||   
 TOTAL ||   || 4 || 1 || 0.5 ||   ||   ||   ||   
XX huwa l-qasam ta' politika jew it-titolu
tal-baġit ikkonċernat.
Ir-riżorsi umani
mitluba għandhom jiġu mill-persunal tad-DĠ li diġà jkun
assenjat għall-immaniġġjar tal-azzjoni u/jew ġew riallokati
fid-DĠ, flimkien, jekk inhu meħtieġ, ma' kwalunkwe allokazzjoni
addizzjonali li tista' tingħata lid-DĠ li jimmaniġġja skont
il-proċedura annwali ta' allokazzjoni u fid-dawl tal-limiti
baġitarji.
Deskrizzjoni tal-kompiti
li jridu jitwettqu:
 Uffiċjali u persunal temporanju || Direttur Dir. D: Jissupervizza u jimmaniġja l-operat, jikkoordina mal-Kunsill u l-Parlament għall-adozzjoni tad-Deċiżjoni u l-approvazzjoni ta’ Memorandum ta’ Qbil (MoU), jinnegozja mal-awtoritajiet Ukraini l-MoU, janalizza r-rapporti, imexxi missjonijiet u jivvaluta l-progress bil-konformità kundizzjonali. HoU/DHoU Dir. D: Jassisti lid-Direttur fil-superviżjoni u l-immaniġjar tal-operat, jikkoordina mal-Kunsill u l-Parlament għall-adozzjoni tad-Deċiżjoni u l-approvazzjoni ta’ Memorandum ta’ Qbil (MoU), jinnegozja mal-awtoritajiet Ukraini l-MoU u l-Ftehim għall-Faċilità ta' Self (flimkien mad-Dir. L), janalizza r-rapporti u jivvaluta l-progress bil-konformità kundizzjonali. Ekonomisti skont il-pajjiż, is-settur AMF (Dir. D): Iħejji d-deċiżjoni u l-MoU, jikkoordina mal-awtoritajiet u l-IFIs, iwettaq missjonijiet ta’ analiżi, jipprepara rapporti tal-persunal tal-Kummissjoni u proċeduri tal-Kummissjoni marbuta mal-maniġment tal-assistenza, jikkoordina ma’ esperti esterni tal-valutazzjoni operazzjonali u l-evalwazzjoni ex post. Id-Direttorat L (l-Unitajiet L 4, L 5 u l 6 taħt is-superviżjoni tad-Direttur): Jipprepara l-Ftehim għal Faċilità ta’ Self (LFA), jinnegozjah mal-awtoritajiet Ukraini u jara li jkun approvat mis-servizzi responsabbli tal-Kummissjoni u ffirmat miż-żewġ partijiet. Isegwi d-dħul fis-seħħ tal-LFA. Jipprepara d-deċiżjoni(jiet) tal-Kummissjoni dwar it-tranżazzjoni(jiet) ta’ self, isegwi l-preżentazzjoni tat-Talba/iet għal Fondi, jagħżel il-banek, jipprepara u jeżegwixxi t-tranżazzjoni(jiet) ta’ finanzjament u jiżborża l-fondi lill-Ukraina. Iwettaq attivitajiet ta’ back-office biex isegwi r-rimborż tas-self Jipprepara rapporti korrispondenti dwar dawn l-attivitajiet. 
 Persunal estern || Mhux Applikabbli 
3.2.4.     Kompatibbiltà mal-qafas
finanzjarju pluriennali attwali 
–     
X Proposta/inizjattiva hija kompatibbli mal-qafas
finanzjarju pluriennali attwali.
3.2.5.     Kontribuzzjonijiet minn
partijiet terzi 
–     
X Il-proposta/l-inizjattiva ma tipprevedix
kofinanzjament minn partijiet terzi. 
3.3.        Impatt stmat fuq id-dħul

X       Il-proposta/inizjattiva ma għandha
l-ebda impatt finanzjarju fuq id-dħul.
[1]               ĠU L 209, 6.8.2002, p. 22-23.
[2]               ĠU L 189, 22.7.2010, p. 28
[3]               ĠU C […], […], p. […].
[4]               ĠU L 209, 6.8.2002, p. 22-23.
[5]               ĠU L 189, 22.7.2010, p. 28
[6]               ĠU L 209, 6.8.2002, p. 22-23.
[7]               ĠU L 189, 22.7.2010, p. 28
[8]               Ir-Regolament (UE) Nru 182/2011 tal-Parlament
Ewropew u tal-Kunsill tas-16 ta’ Frar 2011 li jistabbilixxi
r-regoli u l-prinċipji ġenerali dwar il-modalitajiet ta’ kontroll
mill-Istati Membri tal-eżerċizzju mill-Kummissjoni tas-setgħat
ta’ implimentazzjoni (ĠU L 55, 28.2.2011, p. 13).
[9]               Id-Deċiżjoni tal-Kunsill 2010/427/UE
tas-26 ta’ Lulju 2010 li tistabbilixxi l-organizzazzjoni u
l-funzjonament tas-Servizz Ewropew għall-Azzjoni Esterna (ĠU
L 201, 3.8.2010, p. 30).
[10]             Ir-Regolament tal-Kunsill (KE, Euratom)
Nru 480/2009 tal-25 ta' Mejju 2009 li jistabbilixxi Fond
ta' Garanzija għall-azzjonijiet esterni (ĠU L 145, 10.6.2009, p. 10).
[11]             Ir-Regolament (UE, Euratom) Nru 966/2012
tal-Parlament Ewropew u tal-Kunsill tal-25 ta’ Ottubru 2012 dwar
ir-regoli finanzjarji applikabbli għall-baġit ġenerali
tal-Unjoni u li jħassar ir-Regolament tal-Kunsill (KE, Euratom)
Nru 1605/2002 (ĠU L 298, 26.10.2012, p. 1)
[12]             Ir-Regolament ta’ Delega tal-Kummissjoni (UE)
Nru 1268/2012 tad-29 ta’ Ottubru 2012 dwar ir-regoli
tal-applikazzjoni tar-Regolament (UE, Euratom) Nru 966/2012 tal-Parlament
Ewropew u tal-Kunsill dwar ir-regoli finanzjarji applikabbli
għall-baġit ġenerali tal-Unjoni (ĠU L 362, 31.12.2012,
p. 1).
[13]             Ir-Regolament tal-Kunsill (KE, Euratom)
Nru 2988/95 tat-18 ta’ Diċembru 1995 dwar
il-protezzjoni tal-interessi finanzjarji tal-Komunitajiet Ewropej (ĠU
L 312, 23.12.1995, p. 1).
[14]             Ir-Regolament tal-Kunsill (KE, Euratom)
Nru 2185/96 tal-11 ta’ Novembru 1996 dwar il-verifiki u
l-ispezzjonijiet fuq il-post imwettqa mill-Kummissjoni sabiex tipproteġi
l-interessi finanzjarji tal-Komunità Ewropea kontra l-frodi u irregolaritajiet
oħra (ĠU L 292, 15.11.1996, p. 2).
[15]             Ir-Regolament (UE, Euratom) Nru 883/2013 tal-Parlament
Ewropew u tal-Kunsill tal-11 ta’ Settembru 2013 dwar
investigazzjonijiet immexxija mill-Uffiċċju Ewropew Kontra l-Frodi
(OLAF) u li jħassar ir-Regolament tal-Parlament Ewropew u tal-Kunsill (KE)
Nru 1073/1999 u r-Regolament tal-Kunsill (Euratom) Nru 1074/1999 (ĠU
L 248, 18.9.2013, p. 1).
[16]             ABM: Maniġment Ibbażat fuq l-Attività – ABB:
Ibbaġitjar Ibbażat fuq l-Attività.
[17]             Id-dettalji tal-metodi ta' maniġment u r-referenzi
għar-Regolament Finanzjarju jinsabu fis-sit tal-BudgWeb: http://www.cc.cec/budg/man/budgmanag/budgmanag_en.html
[18]             Diff. = Approprjazzjonijiet differenzjati / Mhux Diff. =
Approprjazzjonijiet Mhux differenzjati.
[19]             EFTA: Assoċjazzjoni Ewropea tal-Kummerċ
Ħieles. 
[20]             Il-pajjiżi kandidati u, fejn applikabbli,
il-pajjiżi kandidati potenzjali mill-Balkani tal-Punent.
[21]             L-għajnuna u n-nefqa teknika u/jew amministrattiva
b'appoġġ għall-implimentazzjoni ta' programmi u/jew ta'
azzjonijiet tal-UE (dawk li kienu l-linji "BA"), riċerka
indiretta, riċerka diretta.
[22]             Kif deskritt fil-punt 1.4.2. "Obbjettiv(i)
speċifiku/speċifiċi..." 
[23]             Is-sena N hija s-sena li fiha tibda l-implimentazzjoni
tal-proposta/inizjattiva.
[24]             L-għajnuna u n-nefqa teknika u/jew amministrattiva
b'appoġġ għall-implimentazzjoni ta' programmi u/jew ta'
azzjonijiet tal-UE (dawk li kienu l-linji "BA"), riċerka
indiretta, riċerka diretta.
[25]             CA= Aġent Kuntrattwali; LA= Aġent Lokali; SNE=
Espert Nazzjonali Sekondat; INT = Persunal tal-Aġenzija (“Intérimaire”);
JED = 'Jeune Expert en Délégation' (Esperti Żgħażagħ
f’Delegazzjonijiet). 
[26]             Sublimitu massimu, għall-persunal estern kopert
mill-approprjazzjonijiet operazzjonali (linji preċedenti "BA").